title: Keskuslukitus

text: Aiemmin järjestelmää käytettiin kiertämällä avainta yhdessä lukossa, jolloin lukitus aukesi muistakin lukoista. Nykyään käyttö tapahtuu lähes aina avaimenperässä tai itse avaimessa olevalla radiotoimisella kaukosäätimellä. Uudemmissa automalleissa ollaan jo siirtymässä niin sanottuun avaimettomaan järjestelmään, jossa auto tunnistaa kuljettajan pienen radiolähettimen avulla. Tällöin kuljettajan ei tarvitse kuin tarttua oven kahvasta, jolloin lukitus avautuu. Myös auton moottorin käynnistys tapahtuu painonapilla, lähettimen ollessa esimerkiksi kuljettajan taskussa.


title: Johann Georg Wagler

text: Johann Georg Wagler (28. maaliskuuta 1800 Nürnberg, Saksa – 23. elokuuta 1832, Moosach, München, Saksan liitto) oli saksalainen eläintieteilijä, erikoisalanaan herpetologia.


title: Johann Georg Wagler

text: Wagler väitteli tohtoriksi 1820. Hän oli Johann Baptist von Spixin (1781–1826) apulainen. Spixin kuoltua 1826 Wagler seurasi häntä "Ludwig-Maximilians-Universität München"in eläinmuseon johtajana. Hänen suuri työnsä oli osallistuminen Spixin Brasiliasta keräämän luonnonhistoriallisen kokoelman järjestämiseen ja tulosten julkaisemiseen. Kokoelman perusteella hän kirjoitti ja julkaisi papukaijoista teoksen "Monographia Psittacorum" vuonna 1832, missä hän nimesi siniaran ("Cyanopsitta spixii") Spixin kunniaksi. Wagler nimesi myös muita lintuja, muun muassa preerianaurulokin ("Larus pipixcan").


title: Johann Georg Wagler

text: Wagler kuoli oman aseensa vahinkolaukaukseen ollessaan keräämässä näytteitä.


title: Beg for Mercy

text: Beg for Mercy on hip hop ryhmä G-Unitin varsinainen debyyttialbumi vuodelta 2003. Menestyneen "Get Rich or Die Tryin'" -albumin jälkeen räppäri 50 Cent perusti oman levymerkkinsä G-Unit Recordsin. Hän teki sopimukset jo entuudestaan tuntemiensa artistien Lloyd Banksin, Young Buckin ja Tony Yayon kanssa. Yayo joutui kuitenkin vankilaan laittomasta aseiden hallussapidosta albumin nauhoituksien aikana. Tästä syystä hänen ääntään ei juurikaan albumilla kuulla. "Beg for Mercyä" myytiin 2,3 miljoonaa kappaletta Yhdysvalloissa ja 4 miljoonaa maailmanlaajuisesti. Albumilla esiintyy vain yksi vieraileva artisti, mikä on hip hop -albumeille hyvin harvinaista. Esiintyvä artisti on Joe.


title: The Best of Both Worlds (Van Halenin albumi)

text:
The Best of Both Worlds on yhdysvaltalaisen hard rock -yhtye Van Halenin vuonna 2004 toinen kokoelma-albumi. Se ei ole jatkoa edelliselle kokoelma-albumille, joka julkaistiin vuonna 1996. Albumilla on kappaleita Van Halenin kaikista muista albumeista paitsi "Van Halen III", jossa yhtyeen laulaja oli Gary Cherone. Kokoelma-albumi ylsi Billboard 200 -listalla kolmanneksi ja on myynyt Yhdysvalloissa platinaa eli yli miljoona kappaletta. Albumilla oli myös mukana kolme uutta kappaletta (”It’s About Time”, ”Up for Breakfast” ja ”Learning to See”), joista missään ei soittanut yhtyeen pitkäaikainen basisti Michael Anthony.
Billboard (Pohjois-Amerikka)


text: Billboard (Pohjois-Amerikka)


title: Tears Are Falling

text: Tears Are Falling on Kiss-yhtyeen kappale vuoden 1985 albumilta "Asylum". Sen on kirjoittanut ja laulanut Kissin kitaristi/laulaja Paul Stanley. Kappale sai singlejulkaisuna kohtalaisen menestyksen Pohjois-Amerikassa ja Isossa-Britanniassa. Kappaleesta tehdyn musiikkivideon ohjasi David Mallet Lontoossa vuonna 1985. Kappale löytyy myös Kissin kokoelma-albumilta "Smashes, Thrashes & Hits". Singlen b-puolella on kappale ”Any Way You Slice It”, jota yhtye esitti konserttien aloituskappaleena vuosien 1985-1986 Asylum-kiertueella.


title: Tears Are Falling

text: ”Tears Are Falling” on yksi harvoista kappaleista, jonka Paul Stanley on kirjoittanut kokonaan yksinään ja viimeisin, ennen kappaletta ”Loving You Without You Now”, joka julkaistiin Stanleyn sooloalbumilla "Live to Win" (2006).


title: Mike Conway

text: Mike Conway (s. 19. elokuuta 1983 Iso-Britannia) on brittiläinen kilpa-ajaja.


title: Mike Conway

text: Mike Conway aloitti uransa kartingissa. Hän ajoi kartingia vuosina 1996–2000. Vuonna 2001 Conway ajoi Britannian Formula Ford Zeter Junior -sarjassa, jossa hän sijoittui pisteissä kuudenneksi. Vuonna 2002 Conway ajoi Britannian Formula Ford -sarjassa, tuloksena sarjan neljäs sija loppupisteissä.


title: Mike Conway

text: Vuonna 2003 Conway ajoi Britannian Formula Renault 2000 -sarjassa ja Britannian Formula Renault 2000 -talvisarjassa. Sijoitukset sarjoissa olivat neljäs ja toinen sija. Vuonna 2004 Conway ajoi Britannian Formula Renault 2.0 -sarjassa ja voitti samalla kaudella sarjan mestaruuden. Vuonna 2005 Conway ajoi Britannian F3-sarjassa, jossa hän sijoittui loppupisteissä kolmanneksi. Hän ajoi myös arvostetussa Macaon F3-kisassa, jossa hän sijoittui neljänneksitoista. Hän ajoi myös mestareiden F3-kisassa, jossa hän sijoittui kolmanneksitoista. Kaudella 2006 Conway voitti Britannian F3-sarjan mestaruuden ja myös Macaon F3-kisan.


title: Mike Conway

text: Conway ajoi vuonna 2006 F3-sarjan ohella myös pari kilpailua GP2-sarjassa DPR-tallissa. Kaudeksi 2007 Conway siirtyi vakituiseksi kilpailukuljettajaksi Super Novalle. Sarjan loppupisteissä hän sijoittui neljänneksitoista saavuttaen yhden kakkossijan. Conway jatkoi uraansa kaudella 2008 Tridentillä voittaen Monacon sprinttikilpailun ja sijoittuen loppupisteissä 12:nneksi.


title: Mike Conway

text: Kaudeksi 2009 hän siirtyi Pohjois-Amerikkaan IndyCar-sarjaan. Indy 500 -kilpailussa 31. toukokuuta 2010 Conway törmäsi kilpailun viimeisellä kierroksella Ryan Hunter-Reayn autoon. Conwayn auto hajosi kahteen osaan, kun se törmäyksestä lensi ilmaan ja osui aitaan. Hän sai onnettomuudessa murtumia sääreensä ja selkäänsä. Conway toipui kuitenkin nopeasti ja jatkoi IndyCar-sarjassa vuonna 2011 voittaen Long Beachin kilpailun.


title: Mike Conway

text: Vuodesta 2012 lähtien Conway on ajanut Le Mans, IndyCar ja WEC-sarjoissa. Conwayn oli tarkoitus ajaa vuonna 2014 Formula E-sarjan debyyttikaudella Dragon Racingin kuljettajana, mutta hän päätti keskittyä Toyotan LMP1-projektiin FIA World Endurance Championshipissä ja Dragon valitsi hänen tilalleen Oriol Servian. Vuonna 2016 Conway sai paikan Venturi Grand Prix -tallista korvaten Jacques Villeneuven.


title: Luna 13

text: Luna 13 () oli Neuvostoliiton 21. joulukuuta 1966 Baikonurin avaruuskeskuksesta lähettämä kuuluotain. Se laskeutui pehmeästi Kuun Myrskyjen valtameren pinnalle 24. joulukuuta 1966. Suojakuorien avautumisen ja antennien nostamisen jälkeen luotain aloitti radiolähetykset neljä minuuttia laskeutumisensa jälkeen. Luotaimen lähetysten uskotaan päättyneet jo joulukuun 1966 kuluessa, erään lähteen mukaan 28. joulukuuta 1966.


title: Luna 13

text: Laskeutumispaikka oli Myrskyjen valtameren, Krafft- ja Seleucus-kraatterien välissä. Sen koordinaatit ovat 18°52° pohjoista leveyttä, 62°03' läntistä pituutta (latitudi= 18,87°, longitudi 297,95°).


title: Luna 13

text: Luotaimessa oli maahan tunkeutuvia mittareita, dynamograafi ja säteilyntiheysmittari. Työntämällä laskeutuessaan puikkoja Kuun pintaan, se tutki kiihtyvyysmittareilla Kuun pinnan lujuutta. Tutkimusten mukaan Kuun pinnan lujuus muistutti keskitiheää Maan kamaraa kuten märkää rantahiekkaa. Radiometri mittasi Kuun pinnan lämpötilaksi keskipäivällä 117 °C. Luotain otti myös kuvia.


title: Luna 13

text: Yhden panoraamakuvan lähettäminen Maan pinnalle kesti noin sata minuuttia. maahan lähetettiin yhteensä viisi laajaa panoraamakuvaa eri auringon korkeuskulmilla (6, 19 ja 32 astetta). Toinen luotaimen kameroista ei toiminut, mutta toisen kuvat olivat hyvälaatuisia.


title: Luna 13

text: Luna 13 kuului E-6M-sarjaan; se oli hieman paranneltu versio Luna 9:stä. Luotaimen massaksi ilmoitetaan 1 620 tai 1 700 kilogrammaa. Venäläislähteen mukaan Kuuhun laskeutuneen luotaimen massa oli vain 112 kilogrammaa (110–116 kg).


title: Maggiorejärvi

text: Maggiorejärvi ( tai "Lago Verbano", piemontiksi "Lagh Magior", lombardiksi "Lagh Magiô", , kirjaimellisesti ) on suuri ja syvä järvi Alppien eteläpuolella, Italian ja Sveitsin rajalla. Järven pinta-ala on 212 km², josta 167 km² on Italian puolella ja 45 km² Sveitsissä. Järven läpi virtaa Pon sivujoki Ticino. Muita järveen laskevia jokia ovat muun muassa Maggia, Tresa ja Toce.


title: Maggiorejärvi

text: Pitkänomainen, pohjois-eteläsuuntainen järvi on noin 66 km pitkä ja keskimäärin 3–5 km, enimmillään 10 km leveä. Järven suurin syvyys on 372 metriä ja tilavuus 37 kuutiokilometriä. Järven rannoilla on monia matkailupaikkakuntia kuten Locarno, Ascona, Brissago ja Verbania, sekä saaria kuten Borromeonsaaret ja Isole de Brissago. Järvi on pinta-alaltaan Italian toiseksi suurin.


title: Shy–Dragerin oireyhtymä

text: Shy–Dragerin oireyhtymä on harvinainen, tuntemattomasta syystä aiheutuva sairaus, joka etenevästi vaurioittaa potilaan keskushermostoa. Oireisiin kuuluvat vapina, verenpaineen lasku, liikehäiriöt, erektiohäiriöt, näköhäiriöt sekä ongelmat virtsanerityksessä, suolen toiminnassa ja puheessa.


title: Shy–Dragerin oireyhtymä

text: Shy–Dragerin oireyhtymä on parantumaton sairaus. Se johtaa kuolemaan keskimäärin noin 7–10 vuoden kuluessa oireiden alkamisesta. Tavallisimmat kuolinsyyt ovat keuhkokuume ja rytmihäiriöt.


title: Shy–Dragerin oireyhtymä

text: Shy–Dragerin oireyhtymä sai nimensä Milton Shyltä ja Glenn Dragerilta, jotka ensimmäisinä kuvasivat häiriön vuonna 1960.


title: Luna 10

text: Luna 10 () oli Neuvostoliiton rakentama ja ensimmäinen onnistunut Kuuta kiertävä luotain. Kuuluotain Luna 10 laukaistiin 31. maaliskuuta 1966, ja se jarruuntui Kuun kiertoradalle 3. huhtikuuta 1966. Kiertolaisluotain toimi siellä 60 päivää. Luotain kiersi Kuuta 350 × 1 017 kilometrin korkuisella soikealla radalla, jonka kaltevuus oli 71,9° ja kiertoaika 178 minuuttia.


title: Luna 10

text: Tämä kiireellä koottu luotain kuului niin sanottuun E6S-sarjaan ja muistutti laiteosaltaan Luna 9 -tyyppistä laskeutumisluotainta. Luotaimen pääosasta irronneen mittausosan paino oli 245 kiloa.


title: Luna 10

text: Luotaimen aikataulu oli suunniteltu niin että se päätti ensimmäisen kierroksensa Neuvostoliiton kommunistisen puolueen puoluekokouksen aikaan. Se soitti sävelmää ”Kansainvälinen”.


title: Luna 10

text: Luotain totesi kuun magneettikentän olevan alle 1/10 000 Maan magneettikentästä. Se myös havaitsi Kuun liikkuvan Maan aurinkotuulen venyttämän magneettikentän ”pyrstössä”. Kuun pinnan säteilymittausten mukaan sen pinta muistutti basalttikiveä, ainakin graniitti oli poissuljettu vaihtoehto. Kuun pinnan vaaleiden ylänköjen ja tummien merien välillä ei havaittu eroja. Luna 10:n radanmuutoksista pääteltiin maskonien, Kuun pinnan alaisten massatihentymien olemassaolo.


title: Muumipeikon metsäretki

text:
Muumipeikon metsäretki () on Harald Sonessonin kirjoittama vuonna 2001 ilmestynyt lapsille suunnattu kuvakirja.
Kirjassa Muumipeikko ja Nipsu haluavat näyttää Niiskuneidille, että pystyvät nukkumaan yön metsässä. Pikku Myy epäilee kuitenkin sen onnistumista. Vähän matkan päässä Muumin ja Nipsun kanootti törmää kiveen ja uppoaa joella. Muumi ja Nipsu pelastautuvat ja he joutuivat heittämään kaiken pois köyttä lukuun ottamatta. Sitten he kuulevat kauhistuttavan laahaavan äänen ja menevät piiloon. Se on Mörkö, joka lähestyy heitä uhkaavasti. Sitten Muumipeikko ja Nipsu säntäävät pakoon ja pelastautuvat jyrkänteeltä, johon he joutuivat köyden avulla ja Mörkö jää ylös kyräilemään. Tuon jälkeen he huomaavat luolassa pelottavat silmät ja lähtevät taas juoksemaan pakoon. He harhailevat metsässä, kohtaavat susia ja melkein jäävät kivivyöryn alle. Sitten he jäävät nukkumaan kuusen alle sateisessa metsässä.


title: Muumipeikon metsäretki

text: Aamulla he heräävät, kun Pikku Myy tulee heidän luo. Pikku Myy naureskelee, että taas se nähtiin, etteivät Muumipeikko ja Nipsu uskalla mennä edes puutarhaa kauemmas. Mutta Muumi ja Nipsu ovat huojentuneita seikkailustaan ja lähtevät aamiaiselle Muumitaloon. Myöhemmin iltapäivällä he istuvat puutarhassa miettimässä hurjaa seikkailuaan.


title: Luna 11

text: Luna 11 () oli toinen Kuuta kiertävä venäläinen luotain Luna 10:n jälkeen. Kuuluotain laukaistiin 24. elokuuta 1966 Baikonurin avaruuskeskuksesta. Se asettui kiertämään Kuuta (tarkastelupaikasta/lähteestä riippuen) 27. elokuuta–28. elokuuta 1966.


title: Luna 11

text:
Kuun kierto toteutettiin käyttäen rataa, joinka inklinaatio oli 27 astetta ja kiertoaika 178 minuuttia. Radan matalin kohta oli 1,09 ja kaukaisin 1,69 kertaa Kuun säteen (1 738 km) etäisyydellä Kuusta tai 160 km ja 1200 kilometriä pinnalta. Luotaimen akut loppuivat 1. lokakuuta 1966. Tätä ennen Luna 11 lähetti 137 radiolähetystä ja kiersi 277 kertaa Kuun.
Venäläislähde ilmoittaa luotaimen painon (AMS) olleen 1 640 kilogrammaa, yhdysvaltalaislähteen mukaan massa oli 3 616 kg.
Luotaimen televisiokamera ei toiminut, koska asennonsäätörakettiin oli mennyt jokin sirpale tukkeeksi, mutta muut laitteet toimivat hyvin.


title: White Noise (yhtye)

text: White Noise on vuonna 1968 ensimmäisen levynsä julkaissut englantilainen elektronisen musiikin yhtye. Tuolloin yhtyeen kokoonpanossa olivat David Vorhaus, Delia Derbyshire ja Brian Hodgson. Lähinnä nauhaefekteillä koostetulla ensimmäisellä levyllä esiintyvät myös rumpali Paul Lytton sekä laulajat John Whitman, Annie Bird ja Val Shaw. Yhtyeen myöhemmät levyt ovat enimmäkseen Vorhausin yksin tekemiä.


title: Tony Almeida

text: Anthony ”Tony” Almeida on kuvitteellinen hahmo yhdysvaltalaisessa televisiosarjassa "24". Hahmoa esittää Carlos Bernard.


title: Tony Almeida

text: Tony Almeida syntyi vuonna 1973 Chicagossa, Illinoisissa. Hänellä on alempi korkeakoulututkinto tietojenkäsittelytieteessä ja hän on toiminut muun muassa Yhdysvaltain merijalkaväen palveluksessa. Myöhemmin hän liittyi CTU:hun.


title: Tony Almeida

text: CTU:ssa Tony tapaa Nina Myersin, jonka kanssa hän seurustelee jonkin aikaa. Ensimmäisellä kaudella Tony avustaa David Palmerin salamurhan estämisessä, pelastaa Jack Bauerin Teri-vaimon hengen ja saa tietää työkaverinsa Jamey Farrellin olevan vakooja. Kauden lopussa myös Nina paljastuu vakoojaksi ja hänet vangitaan.


title: Tony Almeida

text: Toisella kaudella Tony avustaa Los Angelesiin salakuljetetun ydinpommin etsimisessä. Hän kiinnostuu työkaveristaan Michelle Dessleristä ja he sopivat menevänsä treffeille, jos selviävät päivästä elossa. He myöhemmin rikkovat sääntöjä avustaessaan Jackia, mutta saavat pitää työnsä pelastettuaan tärkeitä todisteita. Kun Michellen veli tulee CTU:hun ja käy käsiksi Carrie Turneriin, Michelle järkyttyy ja Tony on hänen tukenaan, minkä jälkeen he suutelevat.


title: Tony Almeida

text: Kolmannella kaudella Tony ja Michelle ovat naimisissa ja Tony on CTU:n johtajana George Masonin menehdyttyä. Tappava virus uhataan laskea irti, ja tärkeää todistajaa etsiessä Tonya ammutaan kaulaan. Hän selviää leikkauksesta ja palaa jo muutaman tunnin kuluttua töihin. Michelle lähtee etsimään virusta Chandler Plaza -hotellista, missä se lasketaan irti ja hotelli laitetaan karanteeniin. Tony menee pois tolaltaan kuultuaan asiasta, mutta lopulta selviää Michellen olevan virukselle immuuni. Michellen kuitenkin sieppaa Stephen Saunders, joka kiristää Tonya. Tony suostuu auttamaan Saundersia ja onnistuu pelastamaan Michellen. Tony oli kuitenkin sortunut maanpetokseen, minkä vuoksi hän joutuu vankilaan.


title: Tony Almeida

text: Tony ei esiinny neljännen kauden alussa, mutta Jack sanoo soittavansa ”ainoalle luottamalleen henkilölle” ja oltuaan terroristien ansassa Audrey Rainesin kanssa, Tony ilmestyy paikalle ja pelastaa heidät. Vankilasta päästyään Tony ja Michelle ovat eronneet muun muassa Tonyn alkoholiongelman vuoksi. Jack vakuuttaa Tonyn palaamaan CTU:hun huomattuaan tämän hyödyllisyyden. Michelle saapuu CTU:hun väliaikaiseksi johtajaksi, mikä repii auki vanhoja haavoja. Lopulta parin välit lämpenevät jälleen ja kauden lopulla he päättävät jättää CTU:n ja aloittaa uuden elämän. Kun Tony siepataan, Michelle joutuu saman paikan eteen kuin Tony edelliskaudella. Jackin ansiosta Tony pelastetaan ja päivän lopulla Tony ja Michelle avustavat Jackia lavastamaan kuolemansa.


title: Tony Almeida

text: Viidennellä kaudella Tony ja Michelle ovat onnellisesti yhdessä. He omistavat oman turvallisuusyhtiön eivätkä työskentele CTU:ssa. Kun David Palmer salamurhataan, Michelle päättää palata takaisin auttamaan ystäviään, mutta hänen autoonsa asetettu pommi surmaa hänet. Tony syleilee Michellen ruumista, minkä jälkeen auto räjähtää toisen kerran. Hän haavoittuu kriittisesti, mutta selviää. Estääkseen Tonya joutumasta šokkiin Bill Buchanan väittää, että Michellen tilasta ei ole vielä tarkkaa tietoa. Tony kuitenkin löytää tiedot vaimonsa kuolemasta ja murtuu. Kostoksi hän yrittää tappaa Michellen murhaan osallistuneen Christopher Hendersonin, mutta tämä pistää häntä tappavalla lääkeruiskulla. Jack löytää Tonyn, joka menehtyy hänen käsivarsilleen.


title: Tony Almeida

text: Seitsemännellä kaudella paljastuu, ettei Tony kuollut viidennellä kaudella, vaan eräs terroristijoukko nouti ja taivutteli hänet puolelleen viitaten Michellen kuolemaan ja tämän murhan takana olleen presidentti Charles Loganin lievään tuomioon. Tony alkaa salaa työskennellä Billin ja Chloe O’Brianin kanssa selvittääkseen hallituksessa piilevää salaliittoa. Hän työskentelee yhä peiteroolissa terroristien kanssa. Tony auttaa Jackia ja FBI:tä estämään bioaseen räjähtämisen. Myöhemmin Tony kuitenkin murhaa Larry Mossin, ja selviää, että hän on oikeasti yhteistyössä terroristien kanssa. FBI vangitsee Tonyn, mutta Tony pakenee ja ottaa Jackin panttivangiksi. Jack tivaa Tonylta totuutta tämän toimiin, kunnes tämä kertoo haluavansa tappaa Alan Wilsonin, joka oli todellisuudessa vastuussa Michellen murhasta. Tony saa Wilsonin kiinni ja kertoo Michellen olleen raskaana kuollessaan. Raivostunut Tony on ampumaisillaan Wilsonin, kunnes FBI vangitsee hänet.


title: Vanhasen hallitus

text: Vanhasen hallitus voi viitata seuraaviin hallituksiin, joissa Matti Vanhanen oli pääministerinä:


title: Oho

text: Oho! oli Allerin kustantama suomalainen aikakauslehti. Se lopetettiin vuonna 2009.


title: Oho

text: Vielä Kansallisen mediatutkimuksen syksy 2006/kevät 2007 -tilastoissa Oholla oli 280 000 lukijaa, mutta vuoden 2008 tilastossa lehden lukijamäärä oli enää 151 000. Markkinointi & Mainonta -lehti arvioi syyksi pudotukseen "juorukisan" kovenemista iltapäivälehtien viihteellistymisen myötä sekä internetiä.


title: Oho

text: Lehti julkaisi henkilöhaastatteluja tunnetuista suomalaisista ja esitteli Hollywood-tähtien elämää. Lehdessä oli myös muoti- ja tyylijuttuja sekä niin sanottuja tosielämän juttuja tavallisten ihmisten kohtaloista. Lehden linja oli naistenlehtien ja yleisaikakauslehtien välissä.


title: Oho

text: Lehden vastaava päätoimittaja oli julkaisujohtaja Eeva-Helena Jokitaipale, joka työskenteli samassa toimessa myös "7 päivää" -lehdessä. Lehden päätoimittaja oli Pia Parkkonen-Hyöppinen. Kun lehti perustettiin vuonna 2002, vastaavana päätoimittajana aloitti Timo Kiiski. Vuonna 2003 vastaavaksi päätoimittajaksi nimitettiin Mikko Sokero, joka työskenteli tehtävässä joulukuuhun 2006 asti. Sokero toimi lehden perustamisen alussa päätoimittajana.


title: Luna 12

text: Luna 12 () oli ensimmäinen onnistunut neuvostoliittolainen kuvia ottanut Kuuta kiertävä luotain lokakuussa 1966. Se laukaistiin 22. lokakuuta 1966 Baikonurin avaruuskeskuksesta ja saavutti Kuun kiertoradan 25. lokakuuta, toisen lähteen mukaan 26. lokakuuta.


title: Luna 12

text: Kuuluotain kuului kuuluontainten E6LF-tuotantosarjaan ja oli varustettu televisiokameralla, joka lähetti kuvia kuun pinnasta. Kuvausjärjestelmässä oli 1 100 skannausriviä ja kuvien tarkkuus oli enimmillään 15–20 metriä, jopa 5 metrin kokoisia yksittäisiä kohteita. Ensimmäiset kuvat välitettiin maahan 27. lokakuuta. Radiolähetykset Luna 12 -luotaimelta loppuivat 19. tammikuuta 1967. Kaikkiaan lähetyksiä oli 302 kertaa. Aktiivinen toiminta-aika oli 85 päivää.


title: Luna 12

text: Luotain kiersi Kuuta radalla, jonka inklinaatio oli 4 astetta, kiertoaika 205 minuuttia ja eksentrisyys 0,31. Radan lähin piste oli 1,08 ja kaukaisin piste 2 kertaa Kuun säteen (1 738 km) etäisyydellä Kuun keskipisteestä, tai toisen lähteen tavoin: rata oli alimmillaan 100 ja korkeimmillaan 1740 kilometriä Kuun pinnasta.


title: Luna 12

text: Luotaimen massa oli 1 620 kilogrammaa, toisen lähteen mukaan luotaimen ratamassa (AMS, ISL) oli 1 148 kg.


title: Luettelo Japanin rautatieyhtiöistä

text: Tämä on luettelo Japanin rautatieyhtiöistä. Kolmannen sektorin operaattorit, puoliksi julkiset ja puoliksi yksityiset, on kirjoitettu kursiivilla.


title: Luettelo Japanin rautatieyhtiöistä

text:
Ennen yksityistämistä Japanin valtionrautatiet (), nykyisin osa JR Groupia: 16 merkittävintä yksityistä rautatieyhtiötä, joista käytetään japaniksi termiä "ōte-shitetsu" ().Kuusi keskisuurta yksityistä rautatieyhtiötä, joista käytetään japaniksi termiä "jun’ōte-shitetsu" ().
Luetteloitu pohjoisesta etelään prefektuurin mukaan.


title: Karl Schwarzschild

text: Karl Schwarzschild (9. lokakuuta 1873 – 11. toukokuuta 1916) oli saksalainen matemaatikko, fyysikko ja tähtitieteilijä. Hänet tunnetaan parhaiten työstään yleisen suhteellisuusteorian ja astrofysiikan parissa. Hän ratkaisi ensimmäisenä Einsteinin yhtälöiden tarkat ratkaisut vain muutama viikko sen jälkeen kun Einstein oli julkaissut ne. Schwarzschildin laskut ennustivat mustien aukkojen olemassaolon.


title: Karl Schwarzschild

text: Schwarzschild syntyi Frankfurt am Mainissa vuonna 1873. Hänen vanhempansa olivat Henrietta Sabel ja Moses Martin Schwarzschild. Varakkaaseen juutalaiseen perheeseen kuului hänen lisäkseen neljä poikaa ja yksi tyttö. Perheen kanssa asuivat yhdessä myös muutamia taiteesta - lähinnä musiikista ja maalauksista - kiinnostuneita sukulaisia. Schwarzschildista tuli sukunsa ensimmäinen tieteilijä.


title: Karl Schwarzschild

text: Schwarzschild kävi koulua Frankfurtin juutalaisessa koulussa kunnes täytti 11 vuotta ja jatkoi opintojaan frankfurtilaisessa lukiossa. Näihin aikoihin hän kiinnostui tähtitieteestä. Hän alkoi säästää taskurahansa erilaisia välineitä varten, jotta voisi itse rakentaa kaukoputken. Karlin isällä oli filantropisen akatemian professorin J. Epsteinin kanssa läheinen ystävyyssuhde. Epstein omisti myös oman observatorion ja tätä kautta Schwarzschild tutustui Epsteinin poikaan Paul Epsteiniin, joka oli Karlia kaksi vuotta vanhempi. Epsteinistä ja Schwarzschildista tuli hyvät ystävät ja he harrastivat yhdessä tähtitiedettä. Schwarzschild oppi samalla soveltavampaa matematiikkaa Epsteiniltä. Epsteinin ansiosta hän kiinnostui entistä enemmän tähtitieteestä. Jo 16-vuotiaana, opiskellen yhä lukiossa, hän julkaisi kaksi artikkelia kaksoistähtien radoista. Artikkelit julkaistiin saksalaisessa "Astronomische Nachrichten" -lehdessä.


title: Karl Schwarzschild

text: Schwarzschild opiskeli vuodet 1891–93 Strasbourgin yliopistossa, jonka jälkeen hän siirtyi Müncheniin. Siellä hän sai tohtorin arvon Hugo von Seeligerin ohjaamana vuonna 1896 Henri Poincarén teorioiden tutkimisesta. Hän työskenteli vähän aikaa Wienissä observatoriolla ja vuonna 1901 hänet nimitettiin professoriksi Göttingeniin, jossa hän pääsi työskentelemään kuuluisten tiedemiesten kanssa, kuten Hermann Minkowskin ja David Hilbertin. Kahdeksan vuoden jälkeen hän siirtyi Potsdamiin observatorion johtajaksi ja vuodesta 1912 hän oli Preussin tiedeakatemian jäsen. Göttingenin aikanaan hän kehitti menetelmiä tähtien magnitudien mittaamiseksi valokuvista. Hän tutki myös spektroskopiaa ja säteilyn vaikutusta tähtien energian kuljetuksessa.


title: Karl Schwarzschild

text: Schwarzschild liittyi Saksan armeijaan vapaaehtoisena ensimmäisen maailmansodan syttyessä. Schwarzschild palveli sekä itärintamalla että länsirintamalla ja hänet ylennettiin tykistön luutnantiksi. Venäjällä palvellessaan vuonna 1915 hän kirjoitti yhteensä kolme tieteellistä artikkelia. Kaksi niistä käsitteli suhteellisuusteoriaa ja niissä hän ratkaisi Einsteinin kenttäyhtälöt yksittäisen massapisteen tapauksessa ja johti arvon mustan aukon säteelle, joka tunnetaan Schwarzschildin säteenä.


title: Karl Schwarzschild

text: Schwarzschild kuoli vain 42-vuotiaana, ollessaan uransa huipulla. Varhaisen kuolemansa takia hän ei saanut kovinkaan paljoa huomionosoituksia, mutta hän kuului kuitenkin Göttingenin tiedeseuraan, Saksan tiedeakatemiaan sekä ulkomaalaisena jäsenenä Royal Astronomical Societyyn. Schwarzschildille on myös myönnetty postuumeja huomionosoituksia.


title: Luna 14

text: Luna 14 () oli Neuvostoliiton Kuuta kiertänyt avaruusluotain, joka laukaistiin 7. huhtikuuta 1968.


title: Luna 14

text: Luotain muistutti Luna 12:a ja siinä oli Luna 10:n kojeita muistuttaneita laitteita. Luotain lienee liittynyt Neuvostoliiton miehitetyn, sittemmin keskeytyneen N1-kuuohjelman viestintälaitteiden testaukseen.


title: Tapani Ilkka

text: Jaakko Tapani Ilkka (s. 8. elokuuta 1941 Jämsänkoski) on suomalaisen liikuntakulttuurin voimahahmo. Hän on ollut SUL:n ja Suomen olympiakomitean puheenjohtaja. Joulukuussa 2006 hän sai professorin arvonimen saavutuksistaan urheilu- ja liikunta-alalla.


title: Tapani Ilkka

text: Tapani Ilkka on koulutukseltaan liikuntakasvatuksen kandidaatti. Hän toimi Suomen Urheiluopiston opettajana 1967–1971, Suomen Urheiluliiton koulutuspäällikkönä 1971–1974, Los Pacosin lomakylän toimintojen johtajana Espanjassa 1974–1976 ja sen jälkeen pitkäaikaisena Suomen Urheiluopiston rehtorina 1976–2006.


title: Tapani Ilkka

text: Urheilijana Tapani Ilkka oli 400 metrin aitajuoksija 1960-luvun puolivälissä. Ennätyksensä 52,5 hän saavutti Ruotsi-maaottelussa Tukholmassa. Ilkka edusti aktiviitiaikanaan Kaipolan Virettä ja saavutti SM-mitaleja 400 metrin aidoissa sekä seuran viestijoukkueen edustajana.


title: Tapani Ilkka

text: Urheilun järjestötoiminnan Ilkka aloitti toimimalla Suomen Urheiluliiton puheenjohtajana 1983–1990, vuoden 1994 yleisurheilun EM-kisojen järjestelytoimikunnan puheenjohtajana, Suomen olympiakomitean hallituksen jäsenenä 1985–2004 sekä puheenjohtajana 1989–2004, SVUL:n hallituksen jäsen 1983–1994.


title: Tapani Ilkka

text: Tapani Ilkka sai vuonna 2001 Suomen liikuntakulttuurin ja urheilun suuren ansioristin, 2005 Kansainvälisen Olympiakomitean (KOK) kunniamerkin ja 2006 professorin arvon.


title: Amafanius

text: Gaius Amafanius (tai Amafinius; 100-luku eaa.?) oli yksi varhaisimpia roomalaisia kirjailijoita, joka suosi epikurolaisuutta. Hän kirjoitti useita teoksia, joita Cicero piti rakenteeltaan ja tyyliltään huonoina. Ciceron lisäksi muut antiikin aikaiset kirjailijat eivät mainitse häntä. Teoksessa "Academica" Cicero sanoo, että Amafanius käänsi kreikkalaisen atomi-käsitteen latinaksi "korpuskuleiksi" ("corpusculi"). Teoksessa "Keskusteluja Tusculumissa" Cicero sanoo, että Amafanius oli ensimmäisiä Roomassa latinaksi kirjoittaneita filosofeja.


title: Amafanius

text: Michel de Montaigne viittasi esseissään Amafaniukseen samassa yhteydessä kuin Rabiriukseen, vaikkakaan hän ei mitä todennäköisimmin ollut koskaan lukenut kummankaan alkuperäisiä teoksia.


title: Nothing in This World

text: ”Nothing in This World” on yhdysvaltalaisen Paris Hiltonin toinen virallinen single hänen debyyttialbumiltaan "Paris". Se julkaistiin 12. syyskuuta 2006. Se saavutti singlelistan ykkössijan muun muassa Puolassa, Singaporessa ja Thaimaassa. Sen ovat sanoittaneet Sheppard Solomon ja Lukasz Gottwald, joka myös tuotti kappaleen. Single on toiminut lisäksi Hiltonin Music Television -spesiaalin "This is Paris" tunnuskappaleena. Kappaleen musiikkivideon on kuvannut Scott Speer, ja se kuvattiin Los Angelesissa.


title: Nothing in This World

text: Single nousi Suomen virallisen listan sijalle 7.


title: Smythin raportti

text: Smythin raportti on yleinen nimitys fyysikko Henry DeWolf Smythin kirjoittamalle kirjoitukselle, joka käsittelee liittoutuneiden yritystä tuottaa atomipommi, eli Manhattan-projektia. Raportin kokonimi on "Atomic Energy for Military Purposes; The Official Report on the Development of the Atomic Bomb under the Auspices of the United States Government, 1940–1945". Raportti julkaistiin 12. elokuuta 1945, eli sen jälkeen kun Yhdysvallat pudotti atomipommit Japaniin 6. elokuuta ja 9. elokuuta.


title: Depolarisaatio

text: Jännitteen purkautuminen eli depolarisaatio on hermosolun tapahtuma, jossa lepotilassa olevan hermosolun lepojännite pienenee sekunnin tuhannesosan ajaksi aina yhdessä kohdassa kerrallaan. Depolarisaation etenemistä pitkin hermosolua kutsutaan toimintajännitteeksi. Myös lihassolut voivat saada aikaan jännitteen purkautumisen ja toimintajännitteen. Kaikkien solujen ulkokalvot ovat polarisoituneet eli niiden ulkopuoli on positiivisesti varautunut ja sisäpuoli negatiivisesti varautunut. Polarisaation eli varausten jakautumisen aiheuttavat ionipitoisuuksien erot kalvon eri puolilla. Yhdet tärkeimmistä polarisaation ylläpitäjistä ovat natrium-kaliumpumput. Jännitteen purkautumisessa hermosolun kalvon normaali polarisoituminen muuttuu, koska positiivisesti varautuneita natriumioneja pääsee virtaamaan soluun tasoittamaan varaus-eroa.


title: Pariisi–Roubaix 2007

text: Pariisi–Roubaix 2007 -pyöräkilpailu ajettiin 15. huhtikuuta 2007 ja sen voitti australialainen Stuart O'Grady. Hän saapui yksin maalialueelle ja lopuksi maaliin, sillä seuraava sijoittui 52 sekunnin päähän voittajasta. Hänen voittonsa oli kiistaton, ja hän sai sen ensimmäisenä australialaisena kisojen historiassa. Aiempien vuosien eräs keskeinen johtohahmo Tom Boonen oli vasta kuudes ja hävisi voittajalle 55 sekuntia, mutta toiseksi sijoittuneelle Juan Antonio Flechalle vain kolme sekuntia.


title: Anaksilaos Larissalainen

text: Anaksilaos (, ensimmäinen vuosisata eaa.) oli kreikkalais-roomalainen lääkäri ja pythagoralainen filosofi. Hän oli kotoisin Larissasta.


title: Anaksilaos Larissalainen

text: Eusebioksen mukaan Augustus ajoi Anaksilaoksen maanpakoon Roomasta vuonna 28 eaa. magian harjoittamisen vuoksi. Anaksilaos kirjoitti mineraalien, yrttien ja muiden aineiden ja lääkkeiden "maagisista" ominaisuuksista. Plinius lainasi hänen kirjoituksiaan aiheeseen liittyen. Jotkut tutkijat uskovat, että hänen tietonsa luonnontieteistä mahdollistivat sen, että hän kykeni tekemään temppuja, joita luultiin maagisiksi.


title: Luna 15

text: Luna 15 () oli Neuvostoliiton kuuluotain, joka laukaistiin 13. heinäkuuta 1969, kolme päivää ennen USA:n Apollo 11 -kuulentoa. Luna 15 oli kuuhun laskeutuja-näytteennoutaja-tyyppiä E8-5 ja muistutti Luna 16:ta. Luotain painoi 5 700 kg. Sen kantoraketti oli Proton 8K82K ja Blok D.


title: Luna 15

text: Luotain oli jarruttanut Kuun kiertoradalle 17. heinäkuuta 1969. Siellä luotain suoritti radanmuutoksia ja kiersi Kuun 52 kertaa. 21. heinäkuuta 1969 kello 15.47 UTC luotain törmäsi Kuuhun Vaarojen mereen paikkaan 17° pohjoista leveyttä 60° itäistä pituutta, kun hallittu laskeutuminen ei onnistunut. Luotainta edeltäneet kolme laukaisua Luna 1969A, Luna 1969B ja Luna 1969C olivat myös epäonnistuneet.


title: Luna 15

text: Luna 15 yritti tuoda ensimmäiset näytteet Kuusta ennen amerikkalaisia. Vaikka luotain olisi onnistunut laskeutumisessa ja näytteidenotossa, se ei olisi ehtinyt takaisin Maahan ennen Apollo 11:n miehistöä. Törmäyshetkellä Armstrong ja Aldrin olivat jo suorittaneet ensimmäisen kuukävelyn ja olivat Kuun pinnalla valmistautumassa kuumoduulin nousuun.


title: Luna 15

text: Neuvostoliitto julkaisi amerikkalaisille luotaimen lentosuunnitelman varmistaakseen, että se ei törmää Apollo 11:n kanssa ja tämä oli ensimmäisiä esimerkkejä Yhdysvaltojen ja Neuvostoliiton avaruusyhteistyöstä.


title: Heikki Pulkkinen

text: Heikki Pulkkinen (s. 12. elokuuta 1982 Savonlinna) on suomalainen jalkapalloilija, joka edustaa Ykkösessä pelaavaa MyPaa. Hän toimii joukkueen kapteenina. Pulkkinen on pelipaikaltaan vasen laitapuolustaja, mutta pystyy pelaamaan myös oikealla.


title: Heikki Pulkkinen

text: Pulkkinen on Savonlinnan Työväen Palloseuran kasvatti. Hän pelasi pääsarjatasolla AC Allianssissa 2002–2005 ja Myllykosken Pallossa 2006–2008. Yhteensä Pulkkinen esiintyi Veikkausliigassa 137 ottelussa ja teki niissä kuusi maalia. Allianssissa hän voitti SM-hopeaa 2004 sekä Liigacupin 2004 ja 2005. Pulkkinen edusti myös FC Viikinkejä Ykkösessä kausina 2009–2011.


title: Heikki Pulkkinen

text: Pulkkinen esiintyi Suomen jalkapallomaajoukkueessa kahdesti vuonna 2004. Hän debytoi ottelussa Bahrainia vastaan 1. joulukuuta 2004 ja toisen maaottelunsa hän pelasi kaksi päivää myöhemmin Omania vastaan. Pulkkinen edusti myös alle 21-vuotiaiden maajoukkuetta seitsemän kertaa 2002–2003.


title: Luna 21

text: Luna 21 () oli Neuvostoliiton avaruusluotain, joka kuljetti miehittämättömän kuukulkijan Lunohod 2:n Kuuhun.


title: Luna 21

text: Tammikuussa 1973 Luna 21 jäi Kuuta kiertävälle radalle, ja laskeutui Kuuhun La Monnierin kraatteriin 25°51' pohjoista leveyttä, 30°27' itäistä pituutta Mare Serenitatisin ja Taurus-vuorten väliin. Kolmen tunnin päästä laskeutumisesta kuukulkija Lunohod 2 vieri ulos.


title: Luna 21

text: Se liikkui Kuun pinnalla huomattavasti pidemmän matkan kuin edeltäjänsä, mutta epäonneksi jäi ansaan kraatteriin, ja aurinkopaneelit peittyivät kuupölyllä. Näin kuukulkija Lunohod 2 sammui.


title: Talo Espanjassa

text: Talo Espanjassa on vuonna 2007 kuvattu ja Yle Teema -kanavalla esitetty tosi-TV-pohjainen espanjan kielen opetussarja ja siihen liittyvä verkkokielikurssi Yle Oppimisen sivustolla. Ohjelmaa juonsi Kristo Kentala, ja sen tuotti Broadcasters. Kilpailun kulku oli samanlainen kuin vuonna 2005 Yle TV1 -kanavalla esitetyssä "Talo Italiassa" -sarjassa. Maaliskuussa 2010 Yle Teema alkoi esittää kolmatta kautta "Talo Ranskassa".


title: Luna 22

text:
Luna 22 () oli viimeinen Neuvostoliiton miehittämättömistä Kuun kiertolaisluotaimista. Se saapui Kuun kiertoradalle kesäkuussa 1974. Luotain teki monia radanmuutoksia ja kävi niinkin alhaalla kuin 25 kilometrin korkeudella Kuun pinnasta. Luotain toimi noin 571 päivää, kunnes sen polttoaine loppui syyskuussa 1975.
Virallisesti luotain hylättiin marraskuussa 1975.


title: Nuoruuteni savotat

text: Nuoruuteni savotat on Mikko Niskasen ohjaama elokuva vuodelta 1988. Elokuva perustuu Kalle Päätalon romaanisarjan "Juuret Iijoen törmässä" osiin "Kunnan jauhot", "Täysi tuntiraha" ja "Nuoruuden savotat", jotka ovat omaelämäkerrallisia kuvauksia kirjailijan nuoruudesta. "Nuoruuteni savotat" on jatkoa elokuvalle "Elämän vonkamies". Elokuvan tapahtumat sijoittuvat 1930-luvun Taivalkoskelle.


title: Nuoruuteni savotat

text: Elokuva jäi Mikko Niskasen viimeiseksi ohjaustyöksi.


title: Nuoruuteni savotat

text: Kriitikon mukaan elokuvassa on Niskasen edelliseen Päätalo-ohjaukseen verrattuna kantava teema: Kallen varttuminen nuorukaiseksi ja kirjailijanhaaveet. Ari-Kyösti Seppo saa laajalti kiitosta roolisuorituksestaan


title: Luna 23

text: Luna 23 () oli neuvostoliittolainen Kuuhun laskeutunut luotain. Sen oli tarkoitus palauttaa näytteitä Maahan, mutta tämä epäonnistui koska luotaimen pora osui kiveen. Sen paino ilman polttoainetta oli 5 600 kilogrammaa. Se laukaistiin 28. lokakuuta 1974 ja laskeutui Kuuhun 6. marraskuuta samana vuonna.


title: Tero Karhu

text: Tero Karhu (s. 28. syyskuuta 1979 Helsinki) on pelaajauransa lopettanut suomalainen jalkapalloilija ja urheiluselostaja. Hän oli pelipaikaltaan puolustava keskikenttäpelaaja.


title: Tero Karhu

text: Karhu on edustanut Veikkausliigassa FC Jokereita (kausina 2000, 2001 ja 2003), Myllykosken Palloa (2004–2007) ja lainalla FC KooTeePeetä 2007. Urallaan 119 liigaottelua pelannut Karhu päätti kaudella 2005 neljä kautta kestäneen maalittoman jakson. Yhteensä hän on tehnyt kuusi maalia Veikkausliigassa. Hyvä joukkuehengen nostattaja Karhu on monipuolinen pelaaja, joka pystyy pelaamaan topparin paikasta hyökkäävään keskikenttäpelaajaan.


title: Tero Karhu

text: Tero Karhu toimi pelaajauransa ohessa Canal Plussalla sekä MTV Sportilla vuoteen 2013 asti jalkapalloselostajana ja on erittäin tunnettu innokkaasta selostustyylistään ja ärräviastaan. Hän selosti Jalkapallon MM-kisojen 2014 otteluita Ylellä. Karhu toimii Yle TV1:n Puoli seitsemän -keskusteluohjelmassa toimittajana. Jalkapallon EM-kisoissa 2016 Karhu selosti 12 ottelua Ylen kanavilla. Vuoden 2016 syksystä lähtien hän on selostanut jalkapalloa myös Viasat Urheilulla.


title: Tero Karhu

text: Karhu on pelannut 11 ottelua Suomen futsalmaajoukkueessa.


title: Vanhasen II hallitus

text: Vanhasen II hallitus oli Suomen 70. hallitus, joka toimi 19. huhtikuuta 2007 – 22. kesäkuuta 2010. Sen pääministeri oli keskustan Matti Vanhanen. Vuoden 2007 eduskuntavaalien jälkeen muodostettu hallitus perustui keskustan (51 paikkaa eduskunnassa), kokoomuksen (51), vihreiden (14) ja RKP:n (9 + Ahvenanmaan edustaja) yhteistyölle.


title: Vanhasen II hallitus

text: Vanhasen II hallituksen muodostamista koskeneet hallitusneuvottelut käytiin Säätytalossa huhtikuussa 2007 eduskuntavaalien jälkeen. Hallitus oli enemmistöhallitus, ja sen takana oli eduskunnassa 126 kansanedustajaa. Virkaan astuttuaan hallitus kutsui itseään ”sinivihreäksi”. Koostumukseltaan se oli lähinnä porvarihallitus. Edeltävän eli Vanhasen I hallituksen puolueista oppositioon jäi sosiaalidemokraatit.


title: Vanhasen II hallitus

text: Ministeripaikkoja oli keskustalla ja kokoomuksella kummallakin kahdeksan sekä vihreillä ja RKP:llä kaksi. Ministereitä oli 20, mikä oli suurin määrä Suomen historiassa. Hallituksen aloittaessa mukana oli 12 naisministeriä, kun miehiä oli 8. Hallitus olikin silloin naisvaltaisin koko maailmassa. Paula Lehtomäen noin puolen vuoden mittaisen äitiysloman aikana jakauma oli 11 naista ja 9 miestä, kuten myös Liisa Hyssälän jätettyä hallituksen noin kuukausi ennen hallituksen eroa.


title: Vanhasen II hallitus

text: Hallitus erosi kesken vaalikauden kesäkuussa 2010 keskustan puheenjohtajan vaihtumisen vuoksi. Pääministeri Matti Vanhanen oli ilmoittanut jo jouluna 2009, ettei enää asettuisi ehdolle puolueen puheenjohtajaksi vuoden 2010 puoluekokouksessa. Uudeksi puheenjohtajaksi valittiin 12. kesäkuuta 2010 Mari Kiviniemi.


title: Vanhasen II hallitus

text: Vanhanen jätti hallituksensa eronpyynnön tasavallan presidentti Tarja Haloselle perjantaina 18. kesäkuuta. Presidentti myönsi hallitukselle eron samana päivänä ja pyysi Vanhasta jatkamaan toimitusministeristön johdossa, kunnes uusi hallitus on nimitetty. Keskustan uusi puheenjohtaja Kiviniemi valittiin pääministeriksi, ja Kiviniemen hallitus aloitti työnsä 22. kesäkuuta 2010.


title: Vanhasen II hallitus

text: Vanhasen II hallituksen hallitusohjelmassa päätettiin järjestää joidenkin ministeriöiden tehtäviä uudelleen. Aiemmat kauppa- ja teollisuusministeriö ja työministeriö yhdistettiin uudeksi työ- ja elinkeinoministeriöksi, johon tuli kaksi ministeriä. Myös tekijänoikeusasiat saatetaan siirtää opetusministeriöstä kulttuuriministeriltä tähän ministeriöön. Maahanmuuttoasiat siirrettiin sisäministeriön alaisuuteen, jonne perustettiin niitä hoitamaan maahanmuutto- ja eurooppaministerin salkku. Maahanmuutto- ja eurooppaministeri voi myös toimia muiden ministereiden sijaisena Euroopan unionin ministerineuvoston kokouksissa ja edustaa Suomea yleisten asioiden kokouksissa. Sisäasiainministeriöön perustettiin myös erillinen asuntoministerin salkku.


title: Vanhasen II hallitus

text: Pääministerinä oli keskustan Matti Vanhanen, joka oli hallitustunnustelija ja eduskunnan suurimman puolueen puheenjohtaja. 1990-luvulta lähtien oli ollut tapana, että edustajamäärältään hallituksen toiseksi suurimman puolueen puheenjohtaja toimii valtiovarainministerinä, ja niinpä Vanhasen II hallituksen valtiovarainministerinä oli kokoomuksen Jyrki Katainen. Vaikka Sauli Niinistö sai kokoomuslaisista eniten ääniä eduskuntavaaleissa, häntä ei nimitetty ministeriksi vaan eduskunnan puhemieheksi.


title: Vanhasen II hallitus

text:
Huomiota herätti se, että ministereiksi nimitettiin rikoksista tuomitut Kokoomuksen Jan Vapaavuori ja Keskustan Sirkka-Liisa Anttila. Kokoomuksen Suvi Lindén sai vuonna 2002 huomautuksen oikeuskanslerilta ja erosi kulttuuriministerin tehtävästä, mutta silti hänet nimitettiin viestintäministeriksi. Myöskään muut yksittäiset rikokset eivät olleet esteinä ministeriksi nimittämiselle. Vanhanen selvitti ennen Vapaavuoren ja Anttilan nimittämistä sen, miten perustuslain vaatimusta ministerin rehellisyydestä tulisi tulkita. Oikeuskanslerinviraston mukaan perustuslain 60 pykälä tarkoittaa yleistä rehellisyyttä eivätkä yksittäiset rikkomukset ole este ministerinä toimimiselle. Este voisi muodostua lähinnä toistuvien rikosten kautta: esimerkiksi toistuvasti harmaan talouden parissa toiminutta henkilö ei voitaisi pitää rehellisenä.
Aikaisemmin valtioneuvostoon oli valittu ministeriksi tuomion saaneina mm. Aarre Simonen, joka nimitettiin vuonna 1966 oikeusministeriksi. Vapaavuoren tai Anttilan tuomiot eivät olleet liittyneet ministerivastuuseen.


title: Vanhasen II hallitus

text: Eduskuntaan palannut moninkertainen ministeri ja Euroopan parlamentissa vuodesta 1995 ollut Keskustan Paavo Väyrynen jätti esittämättä kansanedustajan valtakirjansa ja vaati puolueeltaan varapuhemiehen tai ministerin tehtävää, tai muuten hän jäisi europarlamentin jäseneksi europarlamenttikauden loppuun 2009 saakka. Televisio-ohjelmassa Donna Paukku Väyrynen ilmoitti olevansa kiinnostunut ulkoasiainministerin tai ympäristöministerin tehtävästä. Hänet nimitettiinkin lopulta "ministeriksi ulkoasiainministeriöön" eli ulkomaankauppa- ja kehitysministeriksi.


title: Vanhasen II hallitus

text: Vanhasen II hallituksessa oli kaksi ministeriä, jotka eivät olleet kansanedustajia. Vihreiden puheenjohtaja, työministeri Tarja Cronberg, oli toiminut kansanedustajana vuosina 2003–2007 ja oli ollut vuoden 2007 vaaleissa ehdolla Pohjois-Karjalan vaalipiiristä, mutta jäänyt niukasti valitsematta. Ilkka Kanervan tilalle ulkoministeriksi noussut Alexander Stubb ei ollut siihen mennessä toiminut lainkaan kansanedustajana, mutta oli Euroopan parlamentin jäsen vuodesta 2004 ministeriytensä alkuun saakka. Kanerva erosi tekstiviesteistään syntyneen kohun seurauksena.


title: Vanhasen II hallitus

text: Kun Suomen Keskusta oli valinnut ympäristöministeriksi Paula Lehtomäen, tämä ilmoitti odottavansa lasta. Lehtomäen järjestyksessään toisen äitiysloman aikana hänen sijaisenaan toimi Kimmo Tiilikainen. Lehtomäki oli äitiyslomalla myös Vanhasen edellisen hallituksen aikana, jolloin hänen sijaisenaan toimi Mari Kiviniemi.


title: Vanhasen II hallitus

text: Opetusministeri Sari Sarkomaa jätti hallituksen joulukuussa 2008. Sarkomaa perusteli lähtöään sillä, että hän haluaa omistautua perheelleen. Tilalle tuli ensimmäisen kauden kansanedustaja Henna Virkkunen. Tarja Cronbergin jätettyä vihreiden puheenjohtajan tehtävät kesäkuussa 2009 hänen tilalleen työministeriksi tuli uusi puheenjohtaja Anni Sinnemäki.


title: Vanhasen II hallitus

text: Hallitusohjelmassa taloudelliset kysymykset oli ratkaistu sillä perusteella, millaisiksi valtion tulot arvioitiin. Vaalikauden lopulle mennessä veronalennukset ja valtion uudet tai lisääntyvät menot olivat molemmat noin 1,3 miljardia euroa, minkä lisäksi toteutettiin 480 miljoonan euron arvoinen elintarvikkeiden arvonlisäveron alennus. Tämä vastasi noin kahta kolmasosaa arvioidusta enimmäisvarasta, mikä oli 4–5 miljardia eurosta vuosittain vaalikauden lopulla.


title: Vanhasen II hallitus

text: Hallitus siirsi työministeriön työvoima-asiat kauppa- ja teollisuusministeriölle, jolloin muodostui uusi työ- ja elinkeinoministeriö. Järjestely vaikutti satoihin työhallinnon palveluksessa oleviin virkamiehiin.


title: Vanhasen II hallitus

text: Sosiaaliset projektit liittyivät hallituksen tavoitteeseen vähentää työttömyyttä ja köyhyyttä tehostamalla työllistämistä. Sosiaaliturvan kokonaisuudistus taas oli koko hallituskauden projekti, jossa vaikeaselkoista sosiaaliturvaa oli tarkoitus yksinkertaistaa ja siirtää perustulon suuntaan. Asuntotilannetta pääkaupunkiseudulla aiottiin parantaa erilaisilla toimilla ja asunnottomuutta vähentää.


title: Vanhasen II hallitus

text: Ympäristöasioissa hallitus aikoi kiristää energiaveroja. Vuoden 2008 alusta autoverot muutettiin suosimaan vähäpäästöisempiä autoja ja käyttömaksutkin uusittiin muutama vuosi tämän jälkeen. Julkista liikennettä tuettiin erityisrahoituksella suurissa kaupungeissa ja kilpailua lisättiin raide- ja bussiliikenteessä koko maassa.


title: Vanhasen II hallitus

text: Hallitusneuvottelujen aikana Keskusta ilmoitti haluavansa ulkoasiainministerin paikan. Kokoomus kuitenkin sitoutui sotilaalliseen liittoutumattomuuteen, ja ulkoasiainministeriksi valittiin Ilkka Kanerva.


title: Vanhasen II hallitus

text: Hallitusneuvottelut käytiin aiempaa vaitonaisemmassa ilmapiirissä. Hallituksenmuodostaja Vanhasen ohjeiden mukaisesti puolueiden edustajat eivät kommentoineet juuri lainkaan tiedotusvälineille neuvottelujen sisältöä.


title: Vanhasen II hallitus

text: Hallituksen uudistuksiin kuuluivat:Maaliskuussa 2009 hallitus esitti yllättäen pääministerin "Rukan lumilla" kypsyneen päätöksen joustavan eläkeiän alarajan nostosta 63 ikävuodesta 65:een, mutta joutui perumaan sen jo ennen opposition esittämää välikysymystä. Keskustelu eläköitymisen nostosta jatkuu kolmikantayhteistyössä työmarkkinajärjestöjen ja hallituksen kesken.


title: Vanhasen II hallitus

text: Hallituksen ympäristöministeri oli keskustan Paula Lehtomäki (hänen äitiyslomanaikanaan Kimmo Tiilikainen). Hallituksen ympäristöpolitiikkaan vaikuttivat myös maa- ja metsätalousministeri Sirkka-Liisa Anttila, asuntoministeri Stefan Wallin, oikeusministeri Tuija Brax, talousministeri Jyrki Katainen, elinkeinoministeri Mauri Pekkarinen, ja työllisyysministeri Tarja Cronberg.


title: Vanhasen II hallitus

text: Vanhasen hallituksen ympäristöministeri Paula Lehtomäen ympäristöpolitiikassa merkittäviä tai keskustelua herättäneisiin aiheisiin sisältyi ilmastopolitiikka, uusiutuva energia, ydinvoimaratkaisu, syöttötariffi, Windfall-vero, Itämeri, Nord Stream, rakentaminen ja vaalirahoitusskandaali, liikennepolitiikka: (biopolttoaineet, ruuhkamaksut ja joukkoliikenne), Saimaannorppa, metsäpolitiikka: verovähennys ja vanhojen metsien hakkuut, lakimuutokset: pesuaineet ja kaivoslaki ja ympäristöhallintomuutos.


title: Vanhasen II hallitus

text: EU-maat sitoutuivat 20 prosentin ilmastokaasuvähennyksiin vuosina 1990-2020. Suomella oli vaikeuksia saavuttaa luvattuja vähennyksiä. Suomen uusiutuvan energian tavoitteet olvat 2000-luvulla muita EU-maita maltillisempia. Tavoite oli nostaa uusiutuvan energian tuotanto 35 prosenttiin sähkönkulutuksesta vuosina 1997-2010. Vuonna 2006 tavoite laskettiin 31,5 prosenttiin. Osuus oli 26 prosenttia vuonna 1997 ja sama 26 prosenttia vuonna 2007. Vuonna 2007 oli saavutettu 10 % vuosien 1995–2010 aurinkovoimatavoitteesta ja 22 % tuulivoimatavoitteesta.


title: Vanhasen II hallitus

text: Hallituksen tavoite oli vähentää Itämeren kuormituksesta maatalouden ravinnepäästöjä 1/3-osa 2015 mennessä verrattuna vuosiin 2001-2005. Keinona olivat ympäristötuet. Suomen aiheuttamasta kuormituksesta maataloudesta syntyi 60 % fosforista ja 50 % typestä. Suomen osuus oli 10-11 % Itämeren kokonaiskuormituksesta. Puolan osuus oli noin 30 %. Suomalaiset kalastivat Itämerestä 111 miljoonaa kg kalaa vuonna 2008. Suomi osallistui Venäjän jäteveden puhdistushankkeeseen.


title: Vanhasen II hallitus

text: Nord Stream julkaisi vuonna 2009 Itämeren kaasuputkihankkeen kansainvälisen lakisääteisen ympäristövaikutusselvityksen YVA. Hankkeessa pyritään lisäämään venäläisen Gazpromin fossiilisen energian myyntiä saksalaisille. YVA valmistui heinäkuussa 2009. Hallitus antoi myönteisen kantansa putken linjauksesta Suomen talousalueella syys-lokakuussa 2009. Hanke tarvitsi myös ympäristöministeriön luvan.


title: Vanhasen II hallitus

text: Windfall-voiton verosta eli sähköyhtiöiden arvonnousun leikkaamisesta ydinvoiman ja vesivoiman tuottajilta keskusteltiin vuodesta 2006. Myös Kokoomus kääntyi kannattamaan Keskustan ja ministeri Mauri Pekkarisen ajamaa veroa. Veron tuotoksi Katainen arvioi 30-300 miljoonaa euroa. Työ- ja elinkeinoministeriö valmisteli lakiesitystä. Ministeriön mukaan omaan käyttöön sähköä tuottavat yhtiöt olisi voitu vapauttaa verosta. Näistä esimerkiksi metsäyhtiöiden osuus koko sähkönkulutuksesta oli 31 % vuonna 2007.


title: Vanhasen II hallitus

text: Ympäristöministeriö selvitti rakennusten energiatehokkuusvaatimuksia vuonna 2008 vuosiksi 2010 ja 2012. Selvityksen mukaan määräykset tiukentuisivat 30-40 % vuoden 2010 alusta ja vuonna 2012 siirryttäisiin kokonaiskulutukseen perustuvaan sääntelyyn. Rakentamisen hinta nousisi 2-6 % aluksi, mutta hinta laskisi ja lisäkustannusten lyhyt takaisinmaksuaika säästöissä tekisi ne kannattaviksi.


title: Vanhasen II hallitus

text: KTM julkaisi vuonna 2006 työryhmäselvityksen EU:n 5 prosentin biopolttoainevelvoitteen toteuttamisesta. Työryhmässä oli edustettuna VTT, liikenne- ja viestintäministeriö, maa- ja metsätalousministeriö, valtiovarainministeriö, ympäristöministeriö, kauppa- ja teollisuusministeriö, Maa- ja elintarviketalouden tutkimuskeskus (MTT), sekä Öljy- ja kaasualan keskusliitto. Työryhmän mukaan 5 %:n tavoite oli mahdollinen 2010 mennessä, mutta kustannussyistä he suosittelivat EU-tavoitteen sijaan vain 3 prosentin tavoitetta. Työryhmän tavoitesuositus oli 1 % vuonna 2008, 2 % vuonna 2009 ja 3 % vuonna 2010. Tällöin vuonna 2010 lisäkustannukseksi arvioitiin 50–80 milj. €/vuosi ja polttoainehintaan lisäystä 3 senttiä/litra. Biopolttoaineiden tuotantokustannukset todettiin samoiksi kuin muissa EU-maissa.


title: Vanhasen II hallitus

text: Autoverotusta laskettiin 2007, jotta autokanta uudistuisi. Autoverouudistuksen perustelujen mukaan se leikkaa päästöjä 0,37 % vuodessa. Luonnonsuojeluliiton mukaan verotason vaikutukset olivat ilmaston kannalta kielteiset.


title: Vanhasen II hallitus

text: Kansainvälinen luonnonsuojeluliitto luokitteli saimaannorpan erittäin uhanalaiseksi. Kansainvälinen merentutkimusneuvosto vaati Suomelta tehokkaampia suojelutoimia. Sirkka-Liisa Anttila ei säätänyt saimaannorpan kuuttien kalastuskieltoa kevätkesäksi 2009, koska kielto herättäisi hänen mukaansa kiukkua. Oikeusministeri Tuija Brax ei kommentoinut eläinten tappamisen kiellon oikeusperusteita. Nykyään saimaannorppia on niin vähän, että satunnaisetkin tekijät, kuten sairausepidemia, voi tappaa lajin sukupuuttoon.


title: Vanhasen II hallitus

text: Hallitus esitti takautuvasti puutuloon 50 %:n verohuojennusta 1.4.-31.12.2008 ja 25 % vuonna 2009. Arvioitu kustannus oli 170 milj. € vuonna 2008 ja 85 milj. € vuonna 2009. Lisäksi aiemmin päätettiin ensiharvennushakkuiden verovapaus 1.4.-31.8.2008.


title: Vanhasen II hallitus

text: Hallitus hyväksyi ympäristönsuojelulain muutoksen, jonka mukaan haihtuvia orgaanisia yhdisteitä käyttävät pienet asfalttiasemat, polttoaineiden jakeluasemat ja 20-50 MW voimalaitokset eivät tarvitse enää erillistä toimintalupaa. Lainmuutoksen tarkoitus oli vähentää viranomaisten määrää valtion tuottavuusohjelman mukaisesti.


title: Vanhasen II hallitus

text: Hallitus valmisteli fosfaattia sisältävien pesuaineiden myyntikieltoa. Erityisen merkityksellinen kielto on haja-asutusalueille, joilla fosforikuormituksen osuus on reilut kymmenen prosenttia kaikesta ravinnekuormituksesta. Fosfaattipesuaineiden markkinaosuus Suomessa oli jo pudonnut muutamaan kymmeneen prosenttiin. Suomi halusi vaikuttaa EU:n laajuiseen fosfaattipesuaineiden kieltoon ja nopealla aikataululla edesauttaa fosfaatittomien tai vain vähän fosfaattia sisältävien pesuaineiden yleistymistä Itämeren alueella.


title: Vanhasen II hallitus

text: TEM valmisteli kaivoslain esitystä 2009. Aiempi kaivoslaki oli vuodelta 1965. Esitys tuli eduskuntaan syksyllä 2009. Tukes on vastannut kaivosten turvallisuudesta. Lakimuutosesityksessä Tukes vastaa kaikesta kaivostoiminnan valvonnasta malmienetsinnästä alkaen koko elinkaaren ajan sisältäen luvat ja turvallisuuden valvonnan. Lakiesitykseen sisältyivät ympäristöasiat, maanomistajan oikeudet ja kunnan vaikuttamismahdollisuudet. Valtausoikeudet korvautuisivat valtausluvalla. Valtaajan velvollisuuksista ja oikeuksista säädettäisiin tarkemmin. Kaivoksen perustamiseen tarvittaisiin kaivoslupa. Kaivoslakimuutoksen oli tavoite valmistua viimeistään vuonna 2011.


title: Vanhasen II hallitus

text: TEM 2010 –kehittämisohjelman TEM tavoite oli siirtää kemikaalivalvonta (SYKE), elintarvikevalvonta (Evira) ja terveysvalvonta (Valvira) Tukesiin. Tavoitteena oli, että Tukes hoitaa kaiken kemikaalivalvonnan vuoden 2011 alusta. Samanaikaisesti valmisteltiin kaivoslain valvonnan siirtoa Tukesiin ja Tukesin siirtoa Tampereelle valtion alueellistamisohjelman mukaisesti. Tukesin työntekijät valmistautuivat pitkään työmatkaan Helsingistä Tampereelle. Joustavuutta lisättiin ja rakennusteollisuutta tuettiin siirtämällä Tukesin viraston tiloja Pasilaan ja Tampereella Technopolis Oy:n uudisrakennukseen. Hallituksen tavoite oli siirtää puolet Tukesin henkilötyöpaikoista ja kolmasosa johdosta, hallinnosta ja tutkimuksesta Tampereelle.


title: Vanhasen II hallitus

text: Pääministeri Vanhanen joutui vuonna 2009 keväällä vaalirahakohun silmään, jonka seurauksena Vanhasen ja hallituksen luottamus kyseenalaistettiin. Eduskunta äänesti lopulta pääministerin luottamuksesta, mutta kävi ilmi, että Vanhanen ja tämän hallitus nautti edelleen eduskunnan luottamusta. Myös uusien vaalien järjestämistä väläyteltiin.


title: Luna 24

text: Luna 24 (; luotain Е-8-5М, projekti Nro 413) oli kolmas Neuvostoliiton Kuusta näytteitä noutanut avaruusluotain, niin sanottu ”automaattinen näytteidennoutaja”. Se laukaistiin Baikonurin avaruuskeskuksesta 9. elokuuta 1976 Proton-kantoraketilla.


title: Luna 24

text: Se laskeutui "Vaarojen mereen" (12°45’ pohjoista leveyttä, 62°12’ läntistä pituutta; eli latitudi 12,75°, longitudi 62,2°).


title: Luna 24

text: Paluukapseli lähti Kuusta 19. elokuuta 1976 ja laskeutui Maahan mukanaan 170,1 grammaa kuunäytettä 22. elokuuta 1976. Laskeutumisalus osui Länsi-Siperiaan, noin 200 kilometriä Surgutista kaakkoon. Tässä luotainmallissa oli aikaisempia Luna 16- ja Luna 20-luotaimia pidempi kahden metrin syvyyteen ulottuva pora.


title: Suomen työ- ja elinkeinoministeriö

text: Työ- ja elinkeinoministeriö () (TEM) on 1. tammikuuta 2008 toimintansa aloittanut Suomen valtioneuvoston osa. Siihen sisällytettiin entisen kauppa- ja teollisuusministeriön tehtävät, työministeriön tehtävät lukuun ottamatta lähinnä maahanmuutto- ja kotoutusasioita sekä sisäasiainministeriön alueiden ja hallinnon kehittämisosasto lukuun ottamatta alue- ja paikallishallintoyksikköä. Samalla kauppa- ja teollisuusministeriö sekä työministeriö lakkautettiin.


title: Suomen työ- ja elinkeinoministeriö

text: Työ- ja elinkeinoministeriö (TEM) vastaa Suomen yrittäjyyden ja innovaatiotoiminnan toimintaympäristöstä, työmarkkinoiden toimivuudesta ja työntekijöiden työllistymiskyvystä sekä alueiden kehittymisestä globaalissa taloudessa.


title: Suomen työ- ja elinkeinoministeriö

text: Työ- ja elinkeinoministeriön toimialaan kuuluvat muun muassa:


title: Suomen työ- ja elinkeinoministeriö

text:
Ministeriö jakautuu osastoihin, yksiköihin ja ryhmiin, joilla on omat vastuualueensa.
Pääministeri Matti Vanhasen II hallituksen ohjelmassa päätettiin, että perustetaan uusi ministeriö, johon yhdistetään ”nykyisen kauppa- ja teollisuusministeriön tehtävät, työministeriön tehtävät lukuun ottamatta lähinnä maahanmuutto- ja kotoutusasioita sekä sisäasiainministeriön alueiden ja hallinnon kehittämisosasto lukuun ottamatta alue- ja paikallishallintoyksikköä”. Pakolaisia ja turvapaikanhakijoita sekä maahanmuuttoa koskevat asiat siirrettiin sisäasiainministeriöön ja alue- ja paikallishallintoyksikkö valtiovarainministeriöön.


title: Suomen työ- ja elinkeinoministeriö

text: Uuden työ- ja elinkeinoministeriön ensimmäisenä kansliapäällikkönä toimi Erkki Virtanen. Hän jäi eläkkeelle lokakuussa 2015, jolloin virkakautensa aloitti Jari Gustafsson.


title: Suomen työ- ja elinkeinoministeriö

text: Työ- ja elinkeinoministeriön ylimmän strategisen viitekehyksen muodostaa hallitusohjelma ja sen toimintasuunnitelma


title: Suomen työ- ja elinkeinoministeriö

text:
Visio:
Suomi vuonna 2025 on uudistuva, välittävä ja turvallinen maa, jossa jokainen meistä voi kokea olevansa tärkeä. Yhteiskunnassamme vallitsee luottamus.


title: Suomen työ- ja elinkeinoministeriö

text: Suomessa palkitaan ahkeruudesta, työstä ja toimeliaisuudesta. Kasvava talous perustuu hyvään johtamiseen, vahvaan yrittäjyyteen ja omistajuuteen sekä koko Suomen voimavarojen hyödyntämiseen.


title: Suomen työ- ja elinkeinoministeriö

text: Suomi on avoin ja kansainvälinen, kieliltään ja kulttuuriltaan rikas maa. Suomen kilpailukyky rakentuu korkealle osaamiselle, kestävälle kehitykselle sekä ennakkoluulottomalle uudistamiselle kokeiluja ja digitalisaatiota hyödyntäen. Suomessa kannustetaan uusiutumiseen, luovuuteen ja uteliaisuuteen.


title: Suomen työ- ja elinkeinoministeriö

text: Epäonnistuakin saa, virheistä opitaan.


title: Suomen työ- ja elinkeinoministeriö

text: Työ- ja elinkeinoministeriö koordinoi ja tekee yhteistyötä lukuisten neuvottelukuntien, lautakuntien ja työryhmien kanssa.


title: Suomen työ- ja elinkeinoministeriö

text:
Työ- ja elinkeinoministeriö tekee kansainvälistä yhteistyötä useiden eri tahojen kanssa. Lisäksi se vastaa kansainvälisestä ja EU-politiikasta omalla toimialallaan ja vetää omia kehitysyhteistyöhankkeitaan.
Ministeriön hallinnonalan määrärahat ovat vuonna 2018 noin 2822 milj. euroa. Ministeriön toimintamenomäärärahat ovat 32,7 milj. euroa. Hallinnonalan myöntämisvaltuudet ovat yhteensä 1964 milj. euroa.


title: Suomen työ- ja elinkeinoministeriö

text: Työ- ja elinkeinoministeriö toimii kahdessa toimipisteessä Helsingissä. Aleksanterinkatu 4:ssä istuvat elinkeinoministeri ja kansliapäällikkö. Eteläesplanadi 4:ssä istuu työministeri. Bulevardi 6 A:ssa sijaitsee valtakunnansovittelijan toimisto.


title: Iskeytymisluotain

text: Iskeytymisluotain on avaruusluotain, joka osuu jarruttamatta taivaankappaleen pintaan. Sitä ennen luotain lähettää mittaustietoja ja/tai kuvia planeetasta, kuusta tms., johon murskautuu iskunopeuden voimasta. Iskeytyjä lähettää yleensä tietonsa kiertoradalla olevalle kiertolaisluotaimelle, joka sitten lähettää sen edelleen.


title: Iskeytymisluotain

text: Neuvostoliiton Luna 2 oli ensimmäinen Kuuhun osunut iskeytymisluotain. Monet epäonnistuneet laskeutumisluotaimet ovat muuttuneet iskeytymisluotaimiksi.


title: Iskeytymisluotain

text: 1960-luvun avaruuskilvan alussa sekä Yhdysvallat että Neuvostoliitto pyrkivät lennättämään kokonaisia avaruusluotaimia päin kohdetta, Kuuta, Venusta tai Marsia. Tällöin vieraan taivaankappaleen pinnalle pääsy oli poliittinen teko, ikään kuin valtaus.


title: Iskeytymisluotain

text: Yhdysvallat on kokeillut myös pienen taivaankappaleen tuhoamista, jolla tieteellisellä kokeella on tiettyjä yhteyksiä sotilaalliseen toimintaan.


title: Ohilentoluotain

text: Ohilentoluotain on avaruusluotain, joka lentää tutkimansa taivaankappaleen ohi. Tunnetuimpia ohilentoluotaimia ovat 1970- ja 1980-lukujen Voyager-luotaimet, jotka lensivät jättiläisplaneettojen ohi. Ensimmäinen ohilentoluotain oli Kuun ohi lentänyt Luna 1, joka alkujaan tarkoitettiin osumaan Kuuhun.


title: Kiertolaisluotain

text: Kiertolaisluotain on tutkimaansa taivaankappaletta satelliittina kiertävä avaruusluotain. Monet kehittyneet, planeettaa läheltä tutkivat avaruusluotaimet omaavat ainakin taivaankappaletta kiertävän osan kuten Mars Reconnaissance Orbiter. Esimerkiksi Saturnus-luotain Cassini-Huygens sisälsi myös laskeutujaosan, jolle kiertorataosa toimi viestintäsatelliittina.


title: Kiertolaisluotain

text: Ensimmäinen Marsia kartoittanut kiertolaisluotain oli Mariner 9. Sitä ennen miehittämättömät laitteet olivat kiertäneet Kuuta. Maata kiertäviä satelliitteja ei tyypillisesti nimitetä kiertolaisluotaimiksi; niihin viitataan usein satelliitteina.


title: Antonio Muñoz Molina

text: Antonio Muñoz Molina (s. 10. tammikuuta 1956 Úbeda, Jaénin maakunta, Espanja) on espanjalainen kirjailija.


title: Antonio Muñoz Molina

text: Muñoz Molina aloitti kirjallisen uransa toimittajana ja kirjoittaa edelleenkin ahkerasti useisiin sanomalehtiin, muun muassa "El Paísiin". Hän valmistui taidehistorian maisteriksi Granadan yliopistosta. Lisäksi hän on opiskellut journalistiikkaa Madridissa. Hänen esikoisromaaninsa "Beatus ille" ilmestyi vuonna 1986. Muñoz Molina on Espanjan kuninkaallisen akatemian jäsen vuodesta 1995 alkaen. Muñoz Molina on naimisissa kirjailija Elvira Lindon kanssa ja heillä on yksi yhteinen lapsi.


title: Antonio Muñoz Molina

text: Muñoz Molina asuu osittain Madridin Prosperidadin kaupunginosassa. Madrid on yksi hänen romaaniensa teemoista; esimerkiksi kirjojen "Madridin mysteeri" ("Los misterios de Madrid", 1992) ja "El dueño del secreto" (1994) tapahtumat sijoittuvat Madridiin. Romaani "Sefarad" (2001), jota pidetään yleisesti hänen pääteoksenaan, kuvaa erilaisissa rajatiloissa häilyviä ja marginaaliin sysättyjä ihmisiä. Nykyisin hän asuu puoliksi New Yorkissa, jossa hän on johtanut Cervantes-instituuttia. Hänen teoksensa "Las ventanas de Manhattan" (2004) on vahvasti omaelämäkerrallinen, faktaa ja fiktiota yhdistävä rakkaudenosoitus New Yorkille.


title: Antonio Muñoz Molina

text: Muñoz Molinan romaanien "El invierno en Lisboa", "Beltenebros" ja "Plenilunio" pohjalta on valmistunut myös samannimiset elokuvaversiot. Pilar Mirón ohjaama "Beltenebros" palkittiin kuvauksesta, leikkauksesta ja erikoistehosteista kolmella Goyalla.


title: Antonio Muñoz Molina

text: Muñoz Molina on saanut muun muassa kahdesti kirjallisuuden valtionpalkinnon ja Ranskassa parhaasta käännösromaanista jaettavan Femina-palkinnon. Espanjan suurimman kirjallisuuspalkinnon Planetan hän sai romaanistaan "El jinete polaco" (1991).


title: Antonio Muñoz Molina

text: Muñoz Molinan laajasta, useisiin painoksiin yltävästä ja kaikkialla maailmassa käännetystä tuotannosta on suomennettu seuraavat teokset:


title: David Bentley

text: David Michael Bentley (s. 27. elokuuta 1984 Peterborough, Englanti) on englantilainen jalkapalloilija, joka edustaa Englannin Valioliigassa pelaavaa Tottenham Hotspuria. Hän on pelipaikaltaan laituri.


title: David Bentley

text: Bentley aloitti uransa Arsenalissa hyökkääjänä, pelaten yleensä keskellä. Kauden aikana hän kuitenkin löysi itsensä useimmiten keskikentältä. Edustusjoukkueessa hän debytoi tammikuussa 2003 FA Cupin 3. kierroksella Oxford Unitedia vastaan. Bentley tuli kentälle 77. minuutilla korvaten Kolo Tourén. Ensimmäisen maalinsa hän teki englannin liigacupin ottelussa Middlesbroughia vastaan tammikuussa 2004.


title: David Bentley

text: Kauden 2004-2005 Bentley vietti lainasopimuksella Norwichissa, tehden 2 maalia 26:ssa ottelussa.


title: David Bentley

text: Vuodesta 2005 lähtien Bentley edusti Blackburnia, kunnes siirtyi heinäkuussa 2008 Tottenham Hotspuriin. Bentley teki debyyttipelinsä Tottenhamissa 16. elokuuta 2008 vieraspelissä Middlesbroughia vastaan. Debyytti maali syntyi lokakuussa 2008 4-4 tasapelissä Arsenalia vastaan. Maali oli yksi hienoimmista koskaan Pohjois-Lontoon derbyssä nähdyistä maaleista. Bentley laukoi pallon 35 metristä volleystä maaliin.


title: David Bentley

text: Bentley oli Englannin entinen alle 18-vuotiaiden maajoukkueen kapteeni. Hän on pelannut myös Englannin alle 21-vuotiaiden maajoukkueessa. 24. maaliskuuta 2007 Bentleysta tuli ensimmäinen englantilainen, joka teki maalin uudella Wembley Stadiumilla, kun Englannin alle 21-vuotiaiden maajoukkue kohtasi stadionin ensimmäisessä pelissä Italian alle 21-vuotiaiden maajoukkueen.


title: David Bentley

text: Englannin maajoukkueessa Bentley teki debyyttinsä 8. syyskuuta 2007 Israelia vastaan.


title: Laskeutumisluotain

text: Laskeutumisluotain eli laskeutuja on avaruusluotain, joka laskeutuu taivaankappaleelle, kuten kuuhun, planeetalle, komeetalle tai asteroidille. Se voi olla myös osa luotainta, kuten vaikkapa Cassini-Huygens, jossa on lisäksi kiertolaisosa.


title: Laskeutumisluotain

text: Kaasukehättömään kohteeseen laskeuduttaessa voidaan käyttää lähinnä vain jarruraketteja mutta kaasukehällisissä kohteissa myös kitkajarrutusta lämpökilven suojassa ja laskuvarjoa. Esimerkkinä monivaiheisesta laskeutumisesta katso Mars Science Laboratory. Laskeutuja voi edelleen olla liikkumaton asema, kulkija tai näiden yhdistelmä, kuten Mars Pathfinder.


title: Laskeutumisluotain

text: Esimerkkejä laskeutumisluotaimista ovat olleet Marsin Spirit- ja Opportunity-mönkijät ja Saturnuksen kuuhun Titaniin laskeutunut Huygens.


title: Laskeutumisluotain

text: Laskeutuja ohjataan laskeutumaan joko suoraan siirtoradalta tai se asettuu ensin kiertoradalle tai se laukaistaan ohilennosta, riippuen muiden muassa siitä, onko laskeutuja osa muuta luotainta vai itsessään koko luotain. Esimerkiksi laskeutujan lämpötilaa ja sähköntarvetta sekä tietoliikennettä hoitaa siirtolennon aikana usein erillinen siirtovaiheen apuosa, joka hylätään ennen laskeutumista. Siirtolennon aikana laskeutujan sähköistä toiminallisuutta yleensä testataan.


title: Laskeutumisluotain

text: Kohteen luona laskeutuja irrotetaan pyroteknisillä laitteilla mahdollisesta emäaluksesta. Emäalus jää yleensä kiertämään kohdetta, esimerkiksi planeettaa. Se toimii esimerkiksi laskeutujan radiolinkkinä Maahan. Radiolinkkinä voi toimia myös joku muu planeettaa tai muuta sellaista kiertävä avaruusluotain tai erillinen linkkisatelliitti.


title: Laskeutumisluotain

text: Laskeutuja lentää ballistisesti kohden maalia. Jos planeetalla on kaasukehä, laskeutujan jarruuntuminen alkaa sen yläosassa. Se voi aiheuttaa merkittävää kuumenemista, jonka vuoksi laskeutuja kulkee laskeutumisjärjestelmän sisällä. Laskeutumisjärjestelmä sisältää lämpökilven, joka estää laskeutujan ylikuumenemisen sekä laskuvarjo- tai rakettimoottorijärjestelmän, joiden avulla aluksen nopeus pienenee edelleen.


title: Laskeutumisluotain

text: Laskeutuja laskeutuu joko iskeytymällä (esimerkiksi penetraattorit, joiden tarkoitus on tunkeutua kappaleen pinnan alle) tai lasku on puolikova tai pehmeä. Pehmeä lasku vaatii joko jarruraketit tai monivaiheisen laskuvarjojärjestelmän, johon voi olla yhdistetty airbag-tyyppisiä tyynyjä, jotka yleensä peittävä koko aluksen sen pomppiessa pinnalla, kunnes liike-energia on käytetty loppuun. Pinnalla laskeutuja purkaa pyroteknisten laitteiden avulla mahdolliset iskusuojatyynyt ja avaa radioantennien jne. lukituksen. Se voi lähettää matkaan esimerkiksi ajokin (engl. rover) tai tehdä paikallaan mittauksia.


title: Laskeutumisluotain

text: Laskeutuja voi olla toteutukseltaan melko yksinkertainen tai hyvinkin monimutkainen. Joissain laskeutumisluotaimissa ei ole edes kameraa, kun taas joissain tulee mukana planeetan pinnalla pyörillä ja sähkömoottorilla liikkuva automaattinen tai kauko-ohjattava kulkija tai mönkijä. Jotkut pystyvät ottamaan näytteitä taivaankappaleen pinnasta. Kehittynein laskeutujaluotaintyyppi on toistaiseksi luotain, joka pystyy palauttamaan näytteen toiselta taivaankappaleelta Maahan eli ns. automaattinen näytteiden noutaja tai joka kykenee analysoimaan näytteitä pinnalla ollessaan.


title: Laskeutumisluotain

text: Monet laskeutumisluotaimet ovat epäonnistuneet, mihin on ollut osasyynä laskeutumiseen vaadittavan tekniikan monimutkaisuus ja automaattilaitteiden ajoituksen tarkkuus. Monesti myös pinnalla vaikuttavat olosuhteet ovat ennalta-arvaamattomia. Yksikään epäonnistuminen ei ole johtunut erityisen vaikeaan paikkaan laskeutumisesta, joka aikaansaisi radiokatveen tai peittäisi auringonvalon ja estäisi sähkön tuotannon aurinkokennoilla.


title: Sikaduo

text: Sikaduo oli suomalainen huumorillista eurodance-musiikkia esittänyt yhtye, joka otti huomattavasti vaikutteita ruotsalaisyhtye Rednexin tyylistä ja musiikista. Vuosina 1994–1995 vaikuttanut Sikaduo julkaisi kolme singleä ja albumin "Pekoni-business", jonka nimi viittasi yhtyeen imagoon Texasista Suomeen palanneina sikatalouden harjoittajina. Sikaduo oli tuottaja Kristian Maukosen ideoima, ja sen taiteilijanimillä esiintyvien jäsenten roolin ohuus oli osa imagoa. Irtoviiksin ja aurinkolasein sonnustautuneen kaksikon on arveltu olleen aiemman Rapatin jäseniä.


title: Sikaduo

text: Sikaduon laulajat olivat Adam ja Joshua Virtanen, joiden kerrottiin singlen "Kourin, kourin" kansitekstissä olevan identtiset kaksoset. Yhtyeeseen kuuluivat myös viulisti Franklin Kaustinen, banjisti George Kuhmo ja puimureita hoitanut Billy Nieminen sekä tanssijat Miss Oklahoma & Miss Texas.


title: Lämpökilpi

text: Lämpökilpi on avaruusluotainta, satelliitin paluukapselia, avaruusalusta tai ohjuksen kärkeä kaasukehään syöksyn aikana suojaava kuori. Esimerkiksi Maan ilmakehään palaava miehitetty avaruusalus kuumenee ulkopinnaltaan, koska se syöksyy Maan ilmakehään niin kovalla vauhdilla, että ilmakehän harvojen yläosienkin aiheuttama kitka riittää kuumentamaan aluksen ulkopinnan tuhansiin asteisiin. Lämpökilven materiaalit ovat muun muassa keraamisia tai hiilikuitupohjaisia. Ensimmäinen amerikkalainen lämpökilpi oli USA:n Discoverer 1 -vakoilusatelliitissa 1959 ja varhainen venäläinen Neuvostoliiton Vostok-aluksessa 1960-luvun alussa. Avaruussukkula Columbia tuhoutui vuonna 2003 sen lämpökilven pettäessä.


title: Lämpökilpi

text: NASA on heinäkuussa 2012 testannut onnistuneesti kaasutäytteistä lämpökilpeä IRVE-3:a (Inflatable Reentry Vehicle Experiment).


title: Kuvataiteilija

text: Kuvataiteilija harjoittaa yhtä tai useampaa kuvataiteen alaa. Monet taiteilijat työskentelevät useammilla taiteen aloilla. Eniten perinteitä on taidemaalareilla, kuvanveistäjillä ja taidegraafikoilla. Myös valokuvaus on kuvataiteen ala, ja viime vuosikymmeninä kuvataiteilijat ovat tehneet myös performansseja, installaatioita, videotaidetta ja ympäristötaidetta.


title: Kuvataiteilija

text: Kuvataiteilijaksi voi kouluttautua esimerkiksi Kuvataideakatemiassa tai ammattikorkeakouluissa Turussa, Imatralla ja Kankaanpäässä. Myös valmentavaa kuvataiteen opetusta annetaan useissa eri oppilaitoksissa.


title: Alpha Dog

text: Alpha Dog on vuonna 2007 ensi-iltansa saanut Nick Cassavetesin ohjaama ja käsikirjoittama tositapahtumiin perustuva yhdysvaltalainen rikosdraamaelokuva.


title: Alpha Dog

text: Elokuva kertoo tapauksesta, jossa huumekauppias Jesse James Hollywood (elokuvassa nimellä Johnny Truelove) kidnappasi ja murhautti 15-vuotiaan Zack Mazurskyn, pojan, joka oli hänelle 1200 dollaria velkaa olleen ja työskennelleen huumekauppiaan nuorempi velipuoli, ja päätyi siten FBI:n kymmenen etsityimmän rikollisen listalle 20-vuotiaana, kaikkien aikojen nuorimpana. Vuonna 2000 sattuneen tapauksen johdosta useita Hollywoodin apureita tuomittiin vankeuteen ja myös itse Hollywood saatiin karkumatkalta Brasiliasta kiinni vuonna 2005.


title: Blossius

text: Gaius Blossius (100-luku eaa.) roomalainen stoalainen filosofi. Plutarkhoksen mukaan hän oli Antipatros Tarsoslaisen oppilas ja kotoisin Cumaesta, Campaniasta.


title: Blossius

text: Blossius ja kreikkalainen reetori Diofanes saivat tribuuni Tiberius Gracchuksen toimittamaan maauudistuksen plebeijien puolesta. Tiberiuksen poliittiset vastustajat syyttivät häntä kansan yllyttämisestä kansannousuun. Lopulta Tiberius salamurhattiin ja hänen ruumiinsa heitettiin Tiber-jokeen.


title: Blossius

text: Tiberiuksen kuoleman jälkeen konsulit kuulustelivat Blossiusta asiasta. Blossius myönsi tehneensä kaiken mitä Tiberius oli pyytänyt häneltä. Konsulit kysyivät, mitä hän olisi tehnyt, jos Tiberius olisi käskenyt hänet polttamaan Juppiterin temppelin. Hän vastasi, ettei Tiberius olisi antanut sellaista käskyä, ellei se olisi todellakin ollut Rooman kansan parhaaksi. Tämän jälkeen hänet vapautettiin. Blossius muutti Asiaan ja osallistui siellä Aristonikoksen kapinayritykseen Roomaa vastaan. Sen epäonnistuttua hän teki itsemurhan.


title: Corona (satelliitti)

text: Corona oli amerikkalainen vakoilusatelliittien sarja 1959–1972, joka tunnettiin vuoteen 1962 nimellä "Discoverer". Discoverer 14 teki ensimmäisen onnistuneen lennon 18. elokuuta 1960, jolloin C-199-lentokone sieppasi ilmasta laskuvarjon varassa laskeutuvan filmikapselin. Kaikkiaan 145 tällaista satelliittia keräsi yli 800000 valokuvaa Neuvostoliitosta 12 vuoden aikana.


title: Corona (satelliitti)

text: 1960-luvun alussa Discoverer-satelliittien väitettiin julkisuudessa oleva Yhdysvaltain ilmavoimien miehitettyihin lentoihin liittyvä biotekniikka-koelentosarja. Harhautus meni läpi mediasta sikäli kuin media ei ollut mukana harhautuksen rakanetamisessa.


title: Corona (satelliitti)

text: Tässä satelliittityypissä oli kamera ja maahan palaava filmin sisältänyt kapseli, jonka lentokone sieppasi jo laskuvarjolla laskeutumisen aikana lennosta. Satelliiteista käytettiin vuodesta 1962 alkaen nimitystä KH-1, KH-2, KH-3, KH-4, KH-4A ja KH-4B. KH on lyhennys sanasta "Key Hole" eli "avaimenreikä".


title: Corona (satelliitti)

text: Kuvien tarkkuus oli 3–10 metrin suuruusluokkaa. KH-ohjelma keskeytettiin, kun huomattiin neuvostoliittolaisen sukellusveneen odottavan Coronan paluupaikan alla vedessä. Tällöin oli olemassa parempaa teknologiaa ja mahdollisuus kuvien lähettämiseen radioteitse maahan.


title: Corona (satelliitti)

text: Corona-ohjelma julkistettiin Kylmän sodan jälkeen vuonna 1992.


title: Surfing with the Alien

text: Surfing with the Alien on kitaristi Joe Satrianin toinen soololevy, joka ilmestyi vuonna 1987.


title: Las Vegasin Grand Prix

text: Las Vegasin Grand Prix ajettiin vain kaksi kertaa vuosina 1981 ja 1982. Tarkoituksena oli kasvattaa Formula 1-sarjan suosiota Yhdysvalloissa. Rata rakennettiin Caesar's Palace -hotellin pysäköintialueelle Las Vegasiin, Nevadaan. Kauden 1982 Las Vegasin GP on suomalaisille historiallinen, sillä silloin Keke Rosberg varmisti mestaruutensa.


title: Las Vegasin Grand Prix

text: Kun Watkins Glenin kilpailu poistettiin kilpailukalenterista, kilpailu siirrettiin Las Vegasiin. Kilpailu oli kauden viimeinen, ja sen aloitti Long Beachin kilpailu, mutta siitä ei pidetty aavikon kuumuuden takia. Caesar's Palacen radasta tuli hyvä väliaikainen rata: tarpeeksi leveä ohituksiin, leveät turva-alueet, tasainen pinta. Sen vastapäiväinen suunta aiheutti suuren rasituksen kuljettajien niskoille. Kun Nelson Piquet varmisti ensimmäisen maailmanmestaruutensa ajamalla viidenneksi vuonna 1981, häneltä meni viisitoista minuuttia palautuakseen kilpailun kuumuuden aiheuttamasta rasituksesta. Vuoden 1982 kilpailun voitti Michele Alboreto Tyrrellillä, mutta se oli viimeinen Formula 1 -sarjan kilpailu Las Vegasissa.


title: Tallinnan evakuointi

text: Tallinnan evakuointi tapahtui toisen maailmansodan aikana 28. elokuuta 1941. Operaatiossa evakuoitiin neuvostojoukkoja ja neuvostohallintoa perheineen, joiden maayhteydet itään saksalaiset olivat katkaisseet. Evakuointiin käytetyt lähes 200 laivaa juuttuivat suomalaisten ja saksalaisten Suomenlahden poikki laskemaan Juminda-miinakenttään, missä ne joutuivat alttiiksi miinoille, pommikoneille, rannikkotykeille sekä suomalaisten ja saksalaisten kevyille sota-aluksille. Kaikkiaan 65 alusta upposi ja 6 000–16 000 ihmistä kuoli. Käytyä taistelua pidetään esimerkkitapauksena merimiinojen tehokkaasta käytöstä sotatoimissa.


title: Tallinnan evakuointi

text: Kun saksalaiset joukot alkoivat lähestyä Tallinnaa vuonna 1941, neuvostojoukot päättivät evakuoitua meritse Leningradiin. Suomalaiset saivat vihiä hankkeesta ja laskivat Jumindanniemen eteen, Lahemaan rannikon tuntumaan suuren miinakentän. Miinoja tuotiin muun muassa Porvoon Tolkkisten satamaan ennen sodan syttymista saksalaisilla rahtilaivoilla.


title: Tallinnan evakuointi

text: Suomalaiset miinalaivat "Ruotsinsalmi" ja "Riilahti" laskivat kesäkuun 29. ja 30. päivän välisenä yönä 200 merimiinaa Jumindan niemen pohjoispuolelle Tallinna–Kronstadt-laivareitille. Tätä miinoitetta saksalaiset ja suomalaiset miinalaivat kasvattivat vähitellen seuraavien viikkojen aikana niin, että siinä oli lopulta lähes 1 800 miinaa ja 800 raivausestettä Jumindan niemen ja Kalbådagrundin matalikon välisellä alueella. Miinalaivat "Ruotsinsalmi" ja "Riilahti" laskivat 16.–20. elokuuta vielä 696 miinaa ja sata raivausestettä. Miinalaiva "Miina" laski 28. elokuuta Kalbådagrundin eteläpuolelle 24 miinan miinoitteen. Saksalaisten laskuoperaatiot Jumindan sulkuun tapahtuivat 1.–20. heinäkuuta (832 miinaa ja 671 raivausestettä) sekä 8.–26. elokuuta (673 miinaa ja 636 raivausestettä). Varsinaisen Jumindan miinakentän lisäksi laskettiin toistakymmentä pientä, 5–40 miinaa sisältänyttä miinakenttää Jumindan ja Kronstadtin välisille vesialueille.


title: Tallinnan evakuointi

text: Haavoittuneiden evakuointiin ryhdyttiin 7. elokuuta 1941, jolloin Kronstadtista lähti "Vjatšeslav Molotovin" johtama kuuden laivan saattue kohti Tallinnaa. Ensimmäiset 2 500 haavoittunutta olivat Kronstadtissa 11. elokuuta. Tallinnasta lähtenyt sairaalalaiva "Sibir" () tuhoutui saksalaisten ilmahyökkäyksessä 19. elokuuta. Laivan 890 haavoittuneesta ja 410 siviilimatkustajasta 500 hukkui Suursaaren lähistölle, mukana muun muassa virolainen kenraalimajuri Aleksander Voldemar Pulk.


title: Tallinnan evakuointi

text: Tallinnan evakuointiin osallistui 183 alusta neljänä osastona, joista jokaisessa oli raivaaja-aluksia, muita sota-aluksia sekä kuljetusaluksia. Toisen tiedon mukaan operaatioon osallistui 197 sota-, kuljetus- ja apualusta, joista upotettiin 53.


title: Tallinnan evakuointi

text: Neuvostolaivat purjehtivat Jumindan miinoihin 28. elokuuta 1941. Tutkijoiden arvion mukaan miinakentällä menehtyi tuhansia sotilaita ja siviilejä, suurimpien arvioiden mukaan 15 000. Suuri osa kuolleista oli siviilejä. Jumindan miinasulussa tuhoutui yhdessä yössä yli 50 alusta. Evakuointiosastoon kuuluneista neljästä suuresta kuljetusaluksesta ainoastaan yksi pääsi perille. Pellingin saaristoon huuhtoutui suuri määrä ruumiita.


title: Tallinnan evakuointi

text: Hukkuneiden ja kuolleiden neuvostosotilaiden muistomerkki on Jumindan niemimaalla Viron pohjoisrannikolla Tallinnasta itään.


title: Vostok (avaruusalus)

text: Vostok oli Neuvostoliiton ensimmäinen miehitetty avaruusalus. "Vostok 1" -aluksella tehtiin huhtikuussa 1961 maailman ensimmäinen miehitetty avaruuslento. Kosmonautti Juri Gagarin kiersi sillä Maata huhtikuussa 1961. Sitä ennen aluksella oli tehty miehittämättömiä kokeita "Sputnik 4":stä alkaen.


title: Vostok (avaruusalus)

text: Vostok-aluksessa oli pallomainen osa, jossa aluksen ohjaaja oli. Se kykeni palaamaan maahan. Pallomaisen paluukapselin perässä oli kartiomainen huoltomoduuli, joka useasti esitetään yhdessä viimeisen rakettivaiheen kanssa.


title: Havaijin yliopisto

text: Havaijin yliopisto on yhdysvaltalainen yliopisto Mānoassa lähellä Honolulua Havaijin osavaltiossa. Mānoassa sijaitseva kampus on Havaijin yliopistojen järjestelmän suurin. Muut yliopistokampukset ovat Hilo ja West Oahu. Mānoan kampuksella on 14 356 opiskelijaa ja 6 288 jatko-opiskelijaa. Yhteensä Havaijin yliopistojärjestelmällä on 50 310 opiskelijaa ja kolmen miljardin Yhdysvaltain dollarin budjetti.


title: Nurmeksen rautatieasema

text: Nurmeksen rautatieasema () on rautatieliikennepaikka Pohjois-Karjalan Nurmeksessa rataosuudella . Rautatieasema avattiin vuonna 1911, ja asema-alueen rakennukset valmistuivat samana vuonna. Aseman miehitys loppui 2005, mutta asema on yhä sekä henkilö- että tavaraliikenteen käytössä.


title: Nurmeksen rautatieasema

text: Rautatien rakentamisen aikoihin Nurmes oli nuori kauppala. Kauppalan merkitys oli noussut sen jälkeen, kun maalaiskunnan keskus Porokylä tuhoutui tulipalossa 1891. Asema päätettiin sijoittaa keskeiselle paikalle Kauppatorin laidalle. Thure Hellströmin suunnittelema asemarakennus valmistui 1911, ja liikenne pääsi alkamaan asemalle 16. lokakuuta 1911. Asema-alueelle rakennettiin myös asemapäällikön rakennus, tavaramakasiini, vesitorni, varastoja ja veturitalli, jota myöhemmin laajennettiin viisipaikkaiseksi. Rata Kontiomäelle avattiin 1929.


title: Nurmeksen rautatieasema

text: Rautatien tulo Nurmekseen paransi huomattavasti teollisuuden toimintaedellytyksiä ja toi alueelle uusia teollisuuslaitoksia, kuten Ritoniemeen 1921 perustetun sahan. Nurmeksen väkiluku kasvoi tasaisesti aina 1960-luvulle asti, mikä lisäsi aseman matkustajamääriä. Muuttoliike on kuitenkin vähentänyt 1980-luvulta Nurmeksen asukasmäärää jyrkästi, mikä on osaltaan vaikuttanut junayhteyksien vähenemiseen ja matkustajamäärien laskuun. Nurmeksesta tulikin uudelleen henkilöliikenteen pääteasema, kun yöjunaliikenne Ouluun loppui 1993.


title: Nurmeksen rautatieasema

text: Rataosuuden kauko-ohjauksen valmistuttua Nurmeksen asema muutettiin miehittämättömäksi ja lipunmyynti lopetettiin kesäkuussa 2005. Nurmeksen kaupunki osti vuodelta 1910-luvulta peräisin olevat kiinteistöt Senaatti-kiinteistöiltä joulukuussa 2008.. Kauppaan kuului asema, asemapäällikön asuinrakennus, tavaramakasiini, rivitalo ja varastorakennuksia. Asemarakennuksessa avautui vapunaattona 2007 kahvila, käsityömyymälä ja kukkakauppa.


title: Nurmeksen rautatieasema

text: VR jäi joksikin aikaa veturitalleille vuokralaiseksi myös kaupan jälkeen. Niihin on sittemmin muuttanut vuonna 2013 museojunayhtiö Höyryraide.


title: Nurmeksen rautatieasema

text: Joensuun ja Nurmeksen välillä liikennöi päivittäin kaksi VR:n taajamajunaa molempiin suuntiin. Henkilöliikenne Nurmeksen ja Kontiomäen välillä päättyi 1993. Asemalle on yhä myös tavaraliikennettä.


title: Nurmeksen rautatieasema

text: Junavuorojen lakkauttamisesta on käyty keskustelua, mutta liikennettä jatketaan ainakin vuoteen 2019 VR:n velvoiteliikenteenä.


President's Emergency Plan For AIDS Relief (PEPFAR) oli Yhdysvaltain presidentti George W. Bushin viisivuotinen ohjelma (2003–2008) HIV-pandemiaa vastaan. PEPFAR on suurin rahallinen panostus AIDS:ia vastaan Yhdysvalloissa.


title: President's Emergency Plan For AIDS Relief

text: US Institute of Medicinen vuonna 2007 julkaiseman raportin mukaan Yhdysvaltain kongressin asettamat rajoitukset ja vaatimukset ovat aiheuttaneet tuhlausta ohjelman sisällä. Ohjelman alkamisen aikoihin kongressi vaati, että kolmannes 3 miljardista dollarista pitäisi käyttää suosittelemaan seksistä pidättäytymistä ennen avioliittoa taudin leviämisen estämisessä. Tämä rajoitti muiden estokeinojen rahoitusta, kuten ilmaisten kondomien jakamista ja puhtaiden neulojen jakamista huumeiden käyttäjille.


text: US Institute of Medicinen raportti vaati pidättäytymisopin poistoa. Lisäksi suositeltiin, että ohjelmassa alettaisiin käyttää maailman terveysjärjestö WHO:n hyväksymiä lääkkeitä, jotka ovat huomattavasti halvempia kuin Yhdysvaltain Food and Drug Administrationin hyväksymät. Tällä keinolla olisi ollut mahdollista saada samalla rahalla kolme kertaa enemmän lääkkeitä.


title: Montana-luokka

text: Montana-luokan piti olla Yhdysvaltain laivaston viiden aluksen taistelulaivaluokka, jonka alukset olisivat olleet aikaisempaa Iowa-luokkaa suurempia, raskaammin aseistettuja ja panssaroituja. Tämä olisi tehnyt niistä myös hitaampia.


title: Montana-luokka

text: Viidelle alukselle myönnettiin 19. heinäkuuta 1941 rahoitus, mutta niiden valmistamista hidastettiin huhtikuussa 1942 annetulla presidentin ohjeella vetoamalla teräspulaan. Amiraalineuvosto totesi suurten taistelulaivojen ajan olevan ohi ja peruutti 21. heinäkuuta 1943 tilaukset. Laivasto keskittyi taistelulaivojen sijasta lentotukialusten ympärille perustuvaan laivastoon.


title: Montana-luokka

text: Montana-luokan alukset olisivat olleet kooltaan lähes japanilaisen Yamato-luokan taistelulaivojen kokoisia. Montana-luokka oli ainoa Yhdysvaltain laivaston taistelulaivaluokka, jota ei ollut suunniteltu mahtumaan Panaman kanavaan. Kanava olisi ollut laivoille viisi metriä liian kapea.Jos Montana-luokka olisi toteutunut, sen luokan alukset olisivat olleet suurempia kuin Iowa-luokka, Yhdysvaltain sotalaivoissa koossa sen olisi ohittanut ensimmäinen 80 000 tonnin "supercarrier", lentotukialus "USS Forrestal".


title: Roy Lichtenstein

text: Roy Fox Lichtenstein (27. lokakuuta 1923 Manhattan, New York – 29. syyskuuta 1997 Manhattan, New York) oli yhdysvaltalainen taidemaalari, kuvanveistäjä ja poptaiteilija. Hän siirtyi 1960-luvun alussa sarjakuvamaisiin aiheisiin ja tekniikkaan ja sovelsi mainosmaista maalaustyyliä, muttei ironisoivasta asenteestaan huolimatta ottanut yhteiskunnallisesti kantaa. Lichtenstein oli Andy Warholin ohella poptaiteen tunnetuin edustaja.


title: Roy Lichtenstein

text: Lichtensteinin "Whaam!"-teos (1963) on taiteilijan ehkä tunnetuin yksittäinen teos ja varhaisimpia merkittäviä amerikkalaista pop-taidetta edustavia teoksia. Sarjakuvamaista tyylittelyä muistuttavassa diptyykissä yhdysvaltalainen hävittäjä tuhoaa viholliskoneen ohjuksella. Teoksen nimi tulee räjähdystä onomatopoeettisesti kuvaavasta tekstistä. Kuva-aihe on mukaelma vuonna 1962 DC Comicsin "All-American Men of War" -sarjakuvalehden numerossa 89 olleesta ruudusta. Teoksessa on myös sarjakuvasta peräisin oleva kuvateksti, jossa kuvataan hävittäjälentäjän ajatuksia: "I pressed the fire control... and ahead of me rockets blazed through the sky..." ("Painoin liipaisinta... ja edessäni raketit ampaisivat läpi taivaan..."). Teos on maalattu kankaalle akryyli- ja öljyväreillä, ja sen koko on 1,7 x 4,0 -metriä. Teos on esillä Lontoon Tate Modernissa.


title: Roy Lichtenstein

text: Suurelle yleisölle ehkä tunnistettavinta Lichtensteinia ovat sarjakuvaruutuja muistuttavat maalaukset naishahmoista, jotka esitetään puhe- tai ajatuskuplan kera jossain dramaattisessa tai muutoin tunteikkaassa kohtauksessa. Tyypillinen esimerkki on "Drowning Girl" (1963), jossa esitetään lähikuvassa hukkumaisillaan oleva nainen, joka kyyneleet silmissään ajattelee englanniksi "I don't care! I'd rather sink -- than call Brad for help!" ("En välitä! Mieluummin vajoan -- kuin huudan Bradin apuun!"). Teos on esillä New Yorkin Museum of Modern Artissa.


title: Roy Lichtenstein

text: 9. toukokuuta 2012 Lichtensteinin maalaus "Sleeping Girl" (1964) myytiin lähes 34,8 miljoonalla eurolla New Yorkin Sotheby’sin huutokaupassa. Kyseessä on suurin Lichtensteinin työstä maksettu summa.


title: Yuri Lowenthal

text: Yuri Lowenthal (s. 5. maaliskuuta 1971 Alliance, Ohio) on yhdysvaltalainen ääninäyttelijä. Hän on dubannut useita animesarjoja ja ääninäytellyt videopeleissä. Lowenthal tunnetaan muun muassa Ben Tennysonin roolista animaatiosarjoissa "" ja "", sekä Teräsmiehen ääniroolista animaatiosarjassa "Legion of Super Heroes". Lowenthal esiintyi myös vuonna 2007 tuottamassaan ja käsikirjoittamassaan elokuvassa "Tumbling After".


title: Yuri Lowenthal

text: Lowenthal syntyi Alliancessa, Ohiossa ja vietti lapsuutensa Yhdysvaltojen lisäksi Afrikassa ja Euroopassa. Hän on harrastanut useita itsepuolustuslaleja, kuten Wushuta ja kungfuta. Lisäksi Lowenthal puhuu sujuvasti japania, ranskaa ja saksaa. Hän valmistui William & Mary collegesta Williamsburgissa, Virginiassa.


title: Yuri Lowenthal

text: Lowenthal aloitti uransa näyttelijänä esiintyen muun muassa teatterissa asuessaan New Yorkissa useita vuosia. Myöhemmin muutettuaan Los Angelesiin hän jatkoi näyttelemistä televisiossa ja elokuvissa lähinnä cameorooleissa. Vuonna 2002 Lowenthal päätyi ääninäyttelijäksi tehtyään ensimmäisiä äänirooleja videopeleihin, kuten Dungeon Siege ja SSX 3. Animaatioiden pariin Lowenthal päätyi vuonna 2004, jolloin animesarja Rave Master ilmestyi Yhdysvalloissa englanniksi dubattuna Cartoon Networkilta. Samana vuonna hän lainasi ääntään muun muassa Halo 2:een. Seuraavat kaksi vuotta olivat Lowenthalille suotuisat saatuaan useita rooleja eri animesarjoista. Hän oli muun muassa Sasuke Uchihan roolissa Narutossa, jonka Lowenthal sai koe-esiinnyttyään useiden näyttelijöiden ohella roolia varten. Koe-esiintymiseen hän päätyi kuultuaan samojen taustahenkilöiden olevan mukana, jotka työskentelivät aikaisemmin Rave Masterissa. Roolista on myös tullut Lowenthalille kenties merkittävin dubbausrooli suuren fani määrän myötä. Lisäksi vuonna 2007 pidetyissä American Anime -palkintogaalassa hän oli ehdolla parhaan näyttelijän kategoriassa Narutossa tehtyjen roolien myötä. Palkinto meni lopulta Vic Mignognalle, joka dubbasi oman osuutensa Fullmetal Alchemistissa.


title: Yuri Lowenthal

text: Vuonna 2005 Zatch Bellin lisäksi Lowenthal teki sivurooleja muun muassa GunXSwordiin ja The Prince of Tennisiin. Hän oli myös Keigo Asanon äänenä "Bleachissä" muutaman jakson ajan vuonna 2006. Samana vuonna Lowenthal sai ensimmäisen merkittävän alkuperäisen ääniroolin animaatiossa "Legion of Super Heroes", jossa hän oli sarjan ensimmäisellä kaudella nuoren Teräsmiehen äänenä. Sarjan toisen tuotantokauden alkaessa hahmon nuorta versiota ei enää käytetty, mutta Lowenthal sai jatkaa Teräsmiehen roolissa sarjan loppuun asti. Samoihin aikoihin hän jatkoi dubbaamista, sekä useiden videopelien ääniroolien tekemistä ja oli muun muassa vuonna 2007 mini-animesarjassa Afro Samurai Jinnon ja Kuman ääninä, sekä videopelissä issä molempien Omega Rangereiden ja Punaisen Rangerin ääninä.


title: Yuri Lowenthal

text: Teräsmies roolin myötä Lowenthal sai yhä enemmän alkuperäisiä rooleja ja vuoden 2007 lopulla hän oli koe-esiintynyt Jäämiehen ääniroolia varten Wolverine and the X-Meniin, jonka Lowenthal myös sai. Sarjan oli tarkoitus alkaa vuonna 2008, mutta sarjan tuottajien epäselvyyksien ja teknisten ongelmien myötä se siirrettiin esitettäväksi vuoden 2009 alkuun Nickelodeonille. Kanadassa sarja kuitenkin sai ensiesityksensä syksyllä 2008. Huhtikuusta 2008 lähtien Lowenthalia kuultiin Ben Tennysonin äänenä ssa ja sen spin-offissa issa. Lisäksi hän oli Lok Lambertin roolissa vuoden 2009 italialaisessa Huntik-animaatiosarjassa, jota esitettiin englanniksi Britanniassa ja Yhdysvalloissa. Samana vuonna Lowenthal vieraili televisiosarjassa "", jossa hän esiintyi kolmen jakson verran Christopher Garlandin roolissa.


title: Yuri Lowenthal

text: Elokuussa 2013 julkaistiin Turtlesiin pohjautuva videopeli "", jossa Lowenthal ääninäytteli Donatelloa.


title: Yuri Lowenthal

text: Yuri Lowenthal on nykyään naimisissa ääninäyttelijä Tara Plattin kanssa.


title: Alþingishúsið

text: Alþingishúsið on Islannin pääkaupungissa Reykjavíkissä sijaitseva rakennus, jossa kokoontuu Islannin parlamentti eli allting. Se on rakennettu vuosina 1880–1881, ja sen suunnitteli tanskalainen arkkitehti Ferdinand Meldahl.


title: Alþingishúsið

text: Rakennuksessa on myös sijainnut Islannin kansalliskirjasto ja kansallisgalleria. Vuosina 1911–1940 sen ensimmäistä kerrosta käytti Islannin yliopisto, ja Islannin presidentin toimisto sijaitsi rakennuksessa vuoteen 1973 saakka.


title: Lope de Vega

text: Félix Lope de Vega y Carpio eli lyhyemmin Lope de Vega (25. marraskuuta 1562 Madrid – 27. elokuuta 1635) oli espanjalainen renessanssiajan näytelmäkirjailija ja runoilija.


title: Lope de Vega

text: Omana aikanaan Vega jätti sekä suosionsa että tuotantonsa laajuuden puolesta varjoonsa muut teatterialalla vaikuttaneet maanmiehensä. Hänen on väitetty kirjoittaneen 1 800 komediaa ja 400 uskonnollista näytelmää. Tuotannosta on säilynyt painettuna 470 näytelmää. Lisäksi Vega kirjoitti myös runoja ja proosaa. Hänen näytelmänsä olivat aiheiltaan historiallisia. Hän oli näytelmäkirjallisuuden uudistaja, ja hänen vaikutuksestaan näytelmiin vakiintui kolme näytöstä.


title: Lope de Vega

text: Lope de Vegan vanhemmat kuuluivat kumpikin arvossapidettyyn sukuun. Perhe eli kuitenkin vaatimatonta elämää ja erityisesti isä oli erittäin uskonnollinen. Hän otti usein poikansa mukaansa läheiselle sairastuvalle, missä he auttoivat siivoamisessa ja potilaiden pesemisessä. Lope herätti lahjakkuudellaan huomiota jo lapsena, hän sepitti runoja ja kirjoitti ensimmäisen näytelmänsä vain yksitoistavuotiaana.


title: Lope de Vega

text: Seitsemäntoistavuotiaana Lope rakastui sukulaistyttöönsä, jonka vanhemmat tosin naittivat huomattavasti vanhemmalle miehelle. Lope totesi myöhemmin, että ”me molemmat itkimme oven takana ja sanamme ja kyyneleemme sekoittuivat toisiinsa...” Nuorukainen ei kovin kauan jaksanut surra, sillä hän rakastui pian uudelleen, tällä kertaa erääseen vanhempaan madridilaiseen rouvaan. Rouvasta tuli myöhemmin Lope De Vegan lukudraaman, ”La Dorotean”, sankaritar.


title: Lope de Vega

text: Nuori kirjailija työskenteli sihteerinä ja alkoi saada mainetta teoksillaan, varsinkin kirjoittamillaan balladeilla ja näytelmillä. Hänellä oli paljon rakkaussuhteita, mutta vähän rahaa. Madridissa alkoi näihin aikoihin levitä häväistyskirjoituksia rouvasta, johon Lope oli suhteessa. Omaiset syyttivät niistä Lope de Vegaa ja hänet vangittiin vuonna 1587. Tapaus käsiteltiin oikeudessa ja Lope de Vega määrättiin kuolemanrangaistuksen uhalla karkoitettavaksi Kastiliasta kahden vuoden määräajaksi.


title: Lope de Vega

text: Lope de Vega yritti nyt vakiintua ja solmi avioliiton arvossapidettyyn sukuun kuuluvan Isabel de Uribina Alderates y Cortinasin kanssa. Avioliittoa oli edeltänyt morsiamen ryöstö, jossa sulhasmiestä olivat auttaneet muuan poliisimies sekä naishenkilö. Kesken kuherruskuukauden Lope de Vega kuitenkin hylkäsi morsiamensa ja liittyi suureen armadaan, jonka kuningas Filip II lähetti kukistamaan Englantia. Hän astui laivaan Lissabonissa 29. toukokuuta 1588. Merellä hän kirjoitti joukon runoja ja tuli kotiin vaimonsa luo joulukuussa. Runoilija eli vaimonsa kanssa tämän kuolemaan asti, mikä tapahtui seitsemän vuotta myöhemmin.


title: Lope de Vega

text: Leskimiehenä Lope de Vega koki uusia rakkausseikkailuja, kunnes solmi avioliiton Juanan kanssa, joka oli varakkaasta perheestä. Lope itse oli päässyt tällä välin Espanjan merkittävimmän näytelmäkirjailijan asemaan ja kaikki hänen näytelmänsä olivat yleisömenestyksiä. Kaikesta huolimatta hän eli jatkuvien rahahuolien keskellä. Syynä oli hänen intohimoinen rakkautensa maalauksiin ja kirjoihin. Yhtä mielellään hän oli antelias ja vieraanvarainen isäntä. Vuonna 1612 hänen poikansa Carlos kuoli ja seuraavana vuonna kuoli hänen vaimonsa. Murtunut kirjailija päätti ryhtyä papiksi.


title: Lope de Vega

text: Papin ura ei ollut kuitenkaan esteenä uusille naisseikkailuille ja pian lähes koko Madrid juorusi niistä. Lope de Vega sai nyt paikan Sessan ruhtinaan sihteerinä ja toimenkuvaan kuului myös eroottisten runojen kirjoittaminen ruhtinaan useille naisystäville. Hänestä oli tullut erittäin kuuluisa. Kun hän esitti juhlissa omia säkeitään, suosionosoituksista ei tahtonut tulla loppua ja hänen kotinsa edessä oli jatkuvasti ihmisiä odottaen näkevänsä kuuluisan kirjailijan. Varakkaita italialaisia saapui Madridiin nähdäkseen ihailemansa kirjailijan.


title: Lope de Vega

text: Yksityiselämässään Lope de Vega ei kuitenkaan ollut onnellinen. Kuolema riisti häneltä hänen lapsiaan. Uskonnollisuuteen kääntynyt runoilija auttoi kerjäläisiä ja antoi köyhille nuorukaisille vaatteitaan. Hän oli kuitenkin edelleen tuottelias kirjailija. Kuolinvuoteellaan hän totesi: ”Vaihtaisin mielelläni kaiken saavuttamani suosion tietoisuuteen, että koko elämäni aikana olen tehnyt yhden hyvän työn.”


title: Lope de Vega

text: Lope de Vegan kuoltua Espanjassa oli maansuru. Hautajaisia vietettiin yhdeksän päivää suurten ihmisjoukkojen ollessa läsnä. Kolme piispaa suoritti hautajaisseremoniat.


title: Lope de Vega

text: Lope de Vega oli monipuolinen kirjailijalahjakkuus. Hän hallitsi muodon erinomaisesti. Hänen romanssinsa ja balladinsa ovat erittäin arvostettuja ja hän on onnistunut niissä paremmin kuin epiikassa. Lähteinä hänellä ovat olleet kansantarinat ja -laulut, jotka on sepitetty maureja vastaan käytyjen sotien aikoina. Niiden aiheina ovat sankaruus, rakkaus ja uskollisuus.


title: Lope de Vega

text: Näytelmäkirjailijana Lope de Vega on Espanjan draamakirjallisuuden luoja. Aikaisempia espanjalaisia näytelmiä oli vaivannut jäykkyys ja hapuilevuus. Lope de Vegan näytelmissä tehdään espanjalainen kansanluonne eläväksi ja ne ovat täynnä reheviä kansanomaisia tyyppejä. Hänen draamojensa hahmot ovat aina erilaisia, jokaisella on omat sävynsä ja sukkeluutensa, eivätkä ne käy yksitoikkoisiksi. Hänellä on myös vaistonvarainen taju siitä, miten yleisön mielenkiinto vangitaan, eivätkä hänen näytelmänsä tarvitse toteuttamiseensa suuria kulisseja.


title: Lope de Vega

text: Koska Lope de Vegan tuotanto on valtavan suuri, on selvää, etteivät kaikki teokset ole laadukkaita. Hänen väitetään kirjoittaneen kolme näytelmää viikossa ja erään kerran yhden vuorokaudessa. Siksi monista välittyy hutiloinnin leima. Useimpien teosten aiheena on rakkaus, kunnia ja mustasukkaisuus. Niiden henkilöt liikkuvat palvottunsa tähden kaiken uhraavasta rakkaudesta harkittuun uskottomuuteen ja minäkeskeiseen keimailuun. Näytelmien tapahtumat ajoittuvat visigoottien valtakunnasta Ferdinandin ja Isabellan valtakauteen.


title: Looming

text: Looming on vuonna 1923 perustettu, vanhin virolainen nykypäivänäkin ilmestyvä kirjallisuuslehti. Lehti julkaisee runoutta, romaaneja, novelleja, esseitä, kirjallisuustutkimuksia, arvosteluja, ynnä muuta. Lehden perustaja sekä ensimmäinen päätoimittaja oli Friedebert Tuglas 1923–1926. Neuvostoaikana lehti oli Neuvosto-Viron kirjailijaliiton äänenkannattaja. Nykyisin se onViron Kirjailijaliiton (Eesti Kirjanike Liit) aikakauslehti, joka ilmestyy kirjailijaliiton, Viron Tasavallan Kulttuuriministeriön sekä Viron Kulttuurirahaston rahoituksella kustantamo Perioodika OY-n kautta.


title: Looming

text: Lehden päätoimittajat on alusta alkaen valittu kirjailijaliiton johtokunnassa. Neuvostoaikana päätoimittajan valinnan piti hyväksyä Viron KP Keskuskomitean korkein johtokunta (byroo). Loomingin varapäätoimittajan sekä Loomingin päätoimittajan alaisena työskentelevän Loomingin Kirjaston (Loomingu Raamatukogu) johtavan toimittajan valinnan taas piti hyväksyä saman poliittisen organisaation sihteeristö.


title: Looming

text: Lehteä julkaistaan 12 numeroa vuodessa. Lehden synnyn jälkeen sen painosmäärä oli noin tuhatkunta kappaletta per numero, vuonna 1955 – 4000, 1977 – 19 000, 1985 se oli 22 000. Vuonna 1990 Loomingin painosmäära oli 35 500, vuonna 1992 – 6000, 1995 – 2400, 2000 – 2100, 2004 – 1700. Nykypäivänä painetaan sitä taas keskimäärin noin tuhatkunta kappaletta.Loomingiin kirjoittaa enemmistö Viron tunnetuista kirjailijoista, esseisteistä sekä kriitikoista ja kirjallisuustieteilijoista. Sen perusteella on lehteä nimitetty parlamentaariseksi lehdeksi. Lehden perustajan Friedebert Tuglasin idea oli, että Looming kutsutaan eloon julkaisemaan Viron kirjailijoita “seinästä seinään”, jolla hän tarkoitti tarvetta välttää nurkkakunta-kirjallisuuspolitiikkaa. Sitä periaatetta on virolaisen kirjallisuustieteilijan Pärt Liasin mukaan johdonmukaisesti ajaneet Tuglas itse ja myöhemmin päätoimittajat Paul Kuusberg sekä Kalle Kurg. Kirjailija Veiko Märkan mukaan Friedebert Tuglasin, Johannes Semperin sekä Kalle Kurgin aikana lehdella oli “niitten johtajien kasvot”, eivätkä he jääneet julkaisemansa materiaalin varjoon. Lehdellä oli alusta asti virolaista kulttuuria edustava sekä kehittävä asenne. Tiukan neuvostosensuurin oloissakin lehti ajoi omaa itsenäistä julkaisulinjaansa, säilyttäkseen virolaisen kulttuurin perusarvot sekä avaraan katseen maailmaan. Kirjallisuustieteilija Maie Kalda näkee “avartumista” siinä, että vuosina 1976–1987 lehti omisti enemmän huomiota kirjoituksille, jotka käsittelivät uusista ja siihen asti vallanpitäjien epäsuosion alla olleista näkökulmista ajakohtaisia sekä periaatteellisia sosiaalisia, filosofisia ym. kysymyksiä omilta sekä ulkomaalaisilta tekijöiltä. Kalle Kurgin mukaan "Loomingin tulee jatkuvasti olla luova.”